Európska dohoda o pridružení medzi Európskymi spoločenstvami a ich členskými štátmi na jednej strane a Bulharskou republikou na strane druhej



Úradný vestník L 358 , 31/12/1994 S. 0003 - 0222

Fínske špeciálne vydanie: Kapitola 11 Zväzok 39 S. 0004

Švédske špeciálne vydanie: Kapitola 11 Zväzok 39 S. 0004

mimoriadne vydanie v českom jazyku Kapitola 11 Zväzok 59 S. 201 - 425

mimoriadne vydanie v estónskom jazyku Kapitola 11 Zväzok 59 S. 201 - 425

mimoriadne vydanie v maďarskom jazyku Kapitola 11 Zväzok 59 S. 201 - 425

mimoriadne vydanie v litovskom jazyku Kapitola 11 Zväzok 59 S. 201 - 425

mimoriadne vydanie v lotyšskom jazyku Kapitola 11 Zväzok 59 S. 201 - 425

mimoriadne vydanie v maltskom jazyku Kapitola 11 Zväzok 59 S. 201 - 425

mimoriadne vydanie v poľskom jazyku Kapitola 11 Zväzok 59 S. 201 - 425

mimoriadne vydanie v slovenskom jazyku Kapitola 11 Zväzok 59 S. 201 - 425

mimoriadne vydanie v slovinskom jazyku Kapitola 11 Zväzok 59 S. 201 - 425



Európska dohoda o pridružení medzi Európskymi spoločenstvami a ich členskými štátmi na jednej strane a Bulharskou republikou na strane druhej [1] BELGICKÉ KRÁĽOVSTVO, DÁNSKE KRÁĽOVSTVO, SPOLKOVÁ REPUBLIKA NEMECKO, HELÉNSKA REPUBLIKA, ŠPANIELSKE KRÁĽOVSTVO, FRANCÚZSKA REPUBLIKA, ÍRSKO, TALIANSKA REPUBLIKA, LUXEMBURSKÉ VEĽKOVOJVODSTVO, HOLANDSKÉ KRÁĽOVSTVO, PORTUGALSKÁ REPUBLIKA, SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, zmluvné strany Zmluvy o založení EURÓPSKEHO SPOLOČENSTVA, Zmluvy o založení EURÓPSKEHO SPOLOČENSTVA UHLIA A OCELE a Zmluvy o založení EURÓPSKEHO SPOLOČENSTVA PRE ATÓMOVÚ ENERGIU, ďalej len "členské štáty", a EURÓPSKE HOSPODÁRSKE SPOLOČENSTVO, EURÓPSKE SPOLOČENSTVO PRE ATÓMOVÚ ENERGIU, EURÓPSKE SPOLOČENSTVO UHLIA A OCELE, ďalej len "Spoločenstvo", na jednej strane a BULHARSKÁ REPUBLIKA, ďalej len "Bulharsko", na strane druhej, BERÚC DO ÚVAHY význam existujúcich tradičných väzieb medzi Spoločenstvom, jeho členskými štátmi a Bulharskom a spoločné hodnoty, ktoré zdieľajú, UZNÁVAJÚC, že Spoločenstvo a Bulharsko si želajú tieto spojenia prehĺbiť a vytvoriť úzke a trvalé vzťahy založené na vzájomných záujmoch a reciprocite, ktoré by umožnili Bulharsku zúčastniť sa na procese európskej integrácie, a tým prehĺbiť a posilniť vzťahy vytvorené v minulosti, najmä na základe dohody o obchode a o obchodnej a hospodárskej spolupráci, podpísanej 8. mája 1990, BERÚC DO ÚVAHY možnosti kvalitatívne nového vzťahu ponúkané objavením sa novej demokracie v Bulharsku, BERÚC DO ÚVAHY záväzok Spoločenstva a jeho členských štátov a Bulharska posiľňovať politické a hospodárske slobody, ktoré predstavujú samotný základ pridruženia, UZNÁVAJÚC základný charakter demokratických zmien v Bulharsku prebiehajúcich pokojným spôsobom a zameraných na budovanie nového politického a hospodárskeho systému založeného na právnych princípoch a na ľudských právach, politickom pluralizme a na pluralitnom systéme viacerých strán zahŕňajúcom slobodné a demokratické voľby a vytváranie legislatívnych a hospodárskych podmienok potrebných na rozvoj trhového hospodárstva, ako aj nevyhnutnosť pokračovať v tomto procese a zavŕšiť tento proces v splatnosti so Spoločenstvom, BERÚC DO ÚVAHY hlbokú oddanosť Spoločenstva a jeho členských štátov a Bulharska právnym princípom a ľudským právam, vrátane menšinových práv, a plnej implementácii všetkých ostatných princípov a ustanovení obsiahnutých v záverečnom akte Konferencie o bezpečnosti a spolupráci v Európe (KBSE), záverečným dokumentom z Viedne a Madridu, Parížskej charte pre novú Európu, ako aj princípom a ustanoveniam Európskej energetickej charty, SÚC PRIPRAVENÍ podporovať intenzívnejšie kontakty medzi svojimi občanmi, ako aj voľný tok informácií a myšlienok odsúhlasený zmluvnými stranami KBSE, SÚC SI VEDOMÍ dôležitosti tejto dohody pri vytváraní a upevňovaní systému stability v Európe založenom na spolupráci so Spoločenstvom ako jedným zo základných kameňov, VERIAC, že sa musí vytvoriť spojenie medzi úplnou implementáciou pridruženia na strane jednej a pokračovaním v skutočnom zavŕšení bulharských politických, hospodárskych a právnych reforiem na strane druhej, ako aj zavedením faktorov potrebných na spoluprácu a skutočné zbližovanie medzi systémami zmluvných strán, najmä v zmysle záverov Bonnskej konferencie KBSE, ŽELAJÚC SI nadviazať pravidelný politický dialóg o bilaterálnych a medzinárodných otázkach vzájomného záujmu s cieľom podporovať a zavŕšiť pridruženie, BERÚC DO ÚVAHY pripravenosť Spoločenstva poskytnúť rozhodujúcu podporu na zavŕšenie prechodu smerom k trhovému hospodárstvu v Bulharsku, a tak pomôcť Bulharsku vysporiadať sa s hospodárskymi a sociálnymi následkami štrukturálnej rekonštrukcie, BERÚC DO ÚVAHY okrem toho pripravenosť Spoločenstva vytvoriť nástroje spolupráce a hospodárskej, technickej a finančnej pomoci na globálnom a viacročnom základe, BERÚC DO ÚVAHY oddanosť Spoločenstva a Bulharska voľnému obchodu, a najmä vzhľadom na princípy Všeobecnej dohody o clách a obchode, MAJÚC NA PAMÄTI hospodárske a spoločenské rozdiely medzi Spoločenstvom a Bulharskom a uznávajúc, že hlavné ciele tohto pridruženia sa musia dosiahnuť vhodnými ustanoveniami tejto dohody, SÚC PRESVEDČENÍ, že táto dohoda vytvorí nové prostredie pre ich hospodárske vzťahy, a najmä pre rozvoj obchodu a investícií, nástroje, ktoré sú nevyhnutné pre hospodársku reštrukturalizáciu a technologickú modernizáciu bulharskej ekonomiky, ŽELAJÚC SI nadviazať kultúrnu spoluprácu a rozvíjať výmenu informácií, UZNÁVAJÚC skutočnosť, že hlavným cieľom Bulharska je stať sa členom Spoločenstva a že takéto pridruženie podľa názoru zmluvných strán pomôže Bulharsku dosiahnuť tento cieľ, DOHODLI SA uzavrieť túto dohodu a na tento účel určili za svojich splnomocnených zástupcov, BELGICKÉ KRÁĽOVSTVO: Robert Urbain, minister zahraničného obchodu a európskych záležitostí DÁNSKÉ KRÁĽOVSTVO: Jørgen Østrøm Møller, štátny tajomník pre zahraničné veci; SPOLKOVÁ REPUBLIKA NEMECKO: Klaus Kinkel, spolkový minister zahraničných vecí; HELÉNSKA REPUBLIKA: Michel Papaconstantinou, minister zahraničných vecí; ŠPANIELSKE KRÁĽOVSTVO: Javier Solana, minister zahraničných vecí; FRANCÚZSKA REPUBLIKA: Elisabeth Guigou, ministerka zodpovedná za európske záležitosti; ÍRSKO: Dick Spring, Dick SPRING, minister zahraničných vecí; TALIANSKA REPUBLIKA: Valdo Spini, štátny tajomník pre zahraničné veci; LUXEMBURSKÉ VEĽKOVOJVODSTVO: Jacques Poos, minister zahraničných vecí; HOLANDSKÉ KRÁĽOVSTVO: P. Kooijmans, minister zahraničných vecí; PORTUGALSKÁ REPUBLIKA: J. M. Durao Barroso, minister zahraničných vecí; SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA: Douglas Hurd, minister zahraničných veci a záležitostí Commonwealthu; EURÓPSKE HOSPODÁRSKE SPOLOČENSTVO, EURÓPSKE SPOLOČENSTVO PRE ATÓMOVÚ ENERGIU A EURÓPSKE SPOLOČENSTVO UHLIA A OCELE: Niels Helveg Petersen, minister zahraničných vecí Dánskeho kráľovstva, úradujúci predseda Rady Európskych spoločenstiev; Sir Leon Brittan, člen Komisie Európskych spoločenstiev; Hans Van Den Broek, člen Komisie Európskych spoločenstiev; BULHARSKÁ REPUBLIKA: Luben Berov, predseda vlády a minister zahraničných vecí; KTORÍ, po výmene svojich plných mocí formálne uznaných za správne a náležité, SA DOHODLI TAKTO: Článok 1 1. Týmto sa zakladá pridruženie medzi Spoločenstvom a jeho členskými štátmi na jednej strane a Bulharskom na strane druhej. 2. Ciele tohto pridruženia sú: - zabezpečiť primeraný rámec na politický dialóg medzi zmluvnými stranami, ktorý umožní rozvoj úzkych politických vzťahov, - postupne vytvárať zónu voľného obchodu medzi Spoločenstvom a Bulharskom, ktorá sa bude vzťahovať v podstate na celý vzájomný obchod, - podporovať rozširovanie obchodu a harmonických hospodárskych vzťahov medzi zmluvnými stranami, a tým upevňovať dynamický hospodársky rozvoj a prosperitu Bulharska, - vytvárať základ pre hospodársku, finančnú, kultúrnu a sociálnu spoluprácu, ako aj pre pomoc Spoločenstva Bulharsku, - podporovať úsilie Bulharska rozvíjať svoju ekonomiku a zavŕšiť prechod na trhovú ekonomiku, - vytvárať vhodný rámec na postupnú integráciu Bulharska do Spoločenstva. Na tento účel sa vypracujú nové pravidlá, zásady a praktické postupy v súlade s trhovým mechanizmom a Bulharsko bude pracovať na plnení nevyhnutných požiadaviek v tomto smere, - zriaďovať inštitúcie vhodné na zefektívnenie pridruženia. HLAVA I POLITICKÝ DIALÓG Článok 2 Medzi zmluvnými stranami sa nadviaže pravidelný politický dialóg, ktorý si tieto zmluvné strany želajú rozvíjať a prehlbovať. Bude sprevádzať a konsolidovať zblíženie medzi Spoločenstvom a Bulharskom, podporovať politické a hospodárske zmeny, ktoré v krajine prebiehajú, a prispievať k vytvoreniu nových pút solidarity a nových foriem spolupráce. Politický dialóg a spolupráca založená na zdieľaných hodnotách a očakávaniach: - uľahčí plnú integráciu Bulharska do Spoločenstva demokratických národov a postupné zbližovanie so Spoločenstvom. Hospodárske zbližovanie uvedené v tejto dohode bude viesť k väčšej politickej konvergencii, - podnieti lepšie vzájomné porozumenie a rastúce zbližovanie pozícií k medzinárodným otázkam, a najmä k otázkam, ktoré budú mať pravdepodobne významný vplyv na jednu alebo druhú zmluvnú stranu, - umožní každej zmluvnej strane posúdiť pozíciu a záujmy druhej zmluvnej strany v danom rozhodovacom procese, - prispeje k zblíženiu pozícií zmluvných strán v bezpečnostných otázkach a posilní bezpečnosť a stabilitu v celej Európe. Článok 3 1. V prípade potreby sa uskutočnia stretnutia medzi predsedom Európskej rady a predsedom Komisie Európskych spoločenstiev na jednej strane a prezidentom Bulharskej republiky na strane druhej. 2. Na ministerskej úrovni bude politický dialóg vedený v rámci asociačnej rady. Táto rada má plnú zodpovednosť za všetky záležitosti, ktoré by si zmluvné strany mohli želať jej predložiť. Článok 4 Ostatné postupy a mechanizmy politického dialógu stanovia zmluvné strany, a to najmä v nasledujúcich formách: - stretnutia na úrovni vyšších úradníkov (politickí riaditelia) medzi úradníkmi Bulharska na strane jednej a predsedníctvom Rady Európskych spoločenstiev a Komisie Európskych spoločenstiev na strane druhej, - úplné využívanie diplomatických kanálov medzi zmluvnými stranami vrátane vhodných kontaktov v bilaterálnej aj multilaterálnej oblasti, ako sú zasadania OSN, KBSE a ostatné multilaterálne fóra, - začlenenie Bulharska do skupiny krajín, ktoré dostávajú pravidelné informácie o otázkach, ktorými sa zaoberá európska politická spolupráca, ako aj výmena informácií s cieľom dosiahnuť hlavné ciele vytýčené v článku 2, - akékoľvek iné prostriedky, ktoré by mohli prispieť ku konsolidácii, rozvoju a prehĺbeniu tohto dialógu. Článok 5 Politický dialóg na parlamentnej úrovni prebieha v rámci Parlamentného asociačného výboru. HLAVA II VŠEOBECNÉ ZÁSADY Článok 6 Dodržiavanie demokratických princípov a ľudských práv zavedené Helsinským záverečným aktom a Parížskou chartou pre novú Európu inšpiruje domáce a zahraničné politiky zmluvných strán a predstavuje hlavný prvok súčasného pridruženia. Článok 7 1. Pridruženie zahŕňa prechodné obdobie s maximálnou dĺžkou trvania 10 rokov rozdelené do dvoch po sebe nasledujúcich etáp, z ktorých každá trvá päť rokov. Prvá etapa sa začína nadobudnutím platnosti dohody. 2. Asociačná rada, majúc na pamäti skutočnosť, že princípy trhovej ekonomiky sú z hľadiska súčasného pridruženia podstatné, naďalej pravidelne preskúmava uplatňovanie dohody a výsledky Bulharska v procese, ktorý vedie k systému trhovej ekonomiky na základe princípov stanovených v preambule. 3. V priebehu 12 mesiacov, ktoré predchádzajú ukončeniu prvej etapy, zasadne asociačná rada s cieľom prijať rozhodnutie o prechode do druhej etapy, ako aj o akýchkoľvek možných zmenách, ktoré sa musia realizovať vzhľadom na opatrenia týkajúce sa implementácie dispozícií, ktorými sa riadi druhá etapa. Pritom zohľadní výsledky preskúmania uvedeného v odseku 2. 4. Tieto dve etapy plánované podľa odseku 1, 2 a 3 sa nevzťahujú na hlavu III. HLAVA III VOĽNÝ POHYB TOVAROV Článok 8 1. Spoločenstvo a Bulharsko postupne zriadia zónu voľného obchodu počas prechodného obdobia trvajúceho maximálne 10 rokov, ktoré sa začína nadobudnutím platnosti tejto dohody, v súlade s ustanoveniami tejto dohody a v zhode s ustanoveniami Všeobecnej dohody o clách a obchode (GATT). 2. Na klasifikáciu tovarov určených pre dovozy do Spoločenstva sa používa kombinovaná nomenklatúra tovarov. Na klasifikáciu tovarov určených pre dovozy do Bulharska sa uplatňuje bulharský colný sadzobník. 3. Pre každý výrobok sa základné clo, na ktoré sa majú uplatňovať následné zníženia uvedené v tejto dohode, rovná clu, ktoré sa skutočne uplatňovalo erga omnes v deň predchádzajúci dňu nadobudnutia platnosti tejto dohody. 4. Ak sa po nadobudnutí platnosti tejto dohody akékoľvek zníženie cla uplatňuje na základe erga omnes, najmä zníženia vyplývajúce z colnej dohody uzatvorenej ako výsledok Uruguajského kola GATT, takéto znížené clá nahradia základné clá uvedené v odseku 3, a to odo dňa, keď sa takéto zníženia uplatnia. 5. Spoločenstvo a Bulharsko si navzájom oznámia svoje príslušné základné clá. KAPITOLA I Priemyselné výrobky Článok 9 1. Ustanovenia tejto kapitoly sa vzťahujú na produkty s pôvodom v Spoločenstve a v Bulharsku uvedené v kapitolách 25 až 97 kombinovanej nomenklatúry a Bulharského colného sadzobníka, s výnimkou produktov uvedených v prílohe I. 2. Ustanovenia článkov 10 až 14 sa nebudú uplatňovať na výrobky uvedené v článkoch 16 a 17. Článok 10 1. Clá na dovozy uplatniteľné v Spoločenstve na výrobky s pôvodom v Bulharsku, iné ako sú tie, ktoré sú uvedené v prílohách IIa, IIb a III, sa zrušia po nadobudnutí platnosti tejto dohody. 2. Clá na dovozy uplatniteľné v Spoločenstve na výrobky s pôvodom v Bulharsku, ktoré sú uvedené v prílohe IIa, sa postupne odstránia v súlade s nasledujúcim časovým harmonogramom: - v deň nadobudnutia platnosti dohody sa každé clo zníži na 50 % základného cla, - jeden rok po dátume nadobudnutia platnosti tejto dohody sa zostávajúce clá zrušia. Clá na dovozy uplatniteľné v Spoločenstve na výrobky s pôvodom v Bulharsku uvedené v prílohe IIb sa postupne znížia, od dátumu nadobudnutia platnosti tejto dohody, o ročné zníženia 20 % základného cla tak, aby sa dospelo k úplnému zrušeniu do konca štvrtého roku po dátume nadobudnutia platnosti tejto dohody. 3. Výrobky bulharského pôvodu uvedené v prílohe III budú profitovať zo suspenzie ciel na dovozy v rámci limitov ročných colných kvót Spoločenstva alebo maximálnych množstiev zvyšujúcich sa postupne v súlade s podmienkami definovanými v tejto prílohe s cieľom dosiahnuť úplné zrušenie ciel na dovozy dotknutých výrobkov najneskôr na konci piateho roku. Zároveň clá na dovozy, ktoré sa majú uplatňovať na dovozné množstvá po vyčerpaní kvót alebo keď bolo vyberanie ciel znovu zavedené vzhľadom na výrobky, na ktoré sa vzťahuje colný strop, sa postupne odbúrajú od nadobudnutia platnosti dohody prostredníctvom ročného znižovania o 15 % základného cla. Na konci piateho roku sa zostávajúce clá zrušia. 4. Množstvové obmedzenia na dovozy do Spoločenstva a opatrenia, ktoré majú rovnocenný účinok, sa zrušia v deň nadobudnutia platnosti tejto dohody vo vzťahu k výrobkom pochádzajúcim z Bulharska. Článok 11 1. Clá na dovozy uplatňované v Bulharsku na výrobky s pôvodom v Spoločenstve, ktoré sú uvedené v prílohe IV, sa zrušia k dátumu nadobudnutia platnosti dohody. 2. Clá na dovozy uplatniteľné v Bulharsku na výrobky s pôvodom v Spoločenstve, ktoré sú uvedené v prílohe V, budú postupne znižované v súlade s nasledujúcim časovým harmonogramom: - jeden rok po nadobudnutí platnosti dohody sa každé clo zníži na 80 % základného cla, - tri roky po nadobudnutí platnosti dohody sa každé clo zníži na 40 % základného cla, - päť rokov po nadobudnutí platnosti dohody sa zostávajúce clá zrušia. 3. Clá na dovozy uplatniteľné v Bulharsku na výrobky s pôvodom v Spoločenstve, ktoré sú uvedené v prílohe VI, sa postupne znížia v súlade s nasledujúcim časovým harmonogramom: - tri roky po nadobudnutí platnosti dohody sa každé clo zníži na 80 % základného cla, - päť rokov po nadobudnutí platnosti dohody sa každé clo zníži na 60 % základného cla, - šesť rokov po nadobudnutí platnosti dohody sa každé clo zníži na 45 % základného cla, - sedem rokov po nadobudnutí platnosti dohody sa každé clo zníži na 30 % základného cla, - osem rokov po nadobudnutí platnosti dohody sa každé clo zníži na 15 % základného cla, - deväť rokov po nadobudnutí platnosti dohody sa zostávajúce clá zrušia. 4. Množstvové obmedzenia na dovozy výrobkov s pôvodom v Spoločenstve do Bulharska a opatrenia majúce rovnaký účinok sa zrušia po nadobudnutí platnosti dohody okrem tých, ktoré sú uvedené v prílohe VII, ktoré sa zrušia v súlade s časovým harmonogramom uvedeným v danej prílohe. Článok 12 Ustanovenia týkajúce sa zrušenia ciel na dovozy sa uplatňujú aj na clá fiškálnej povahy. Článok 13 1. Po nadobudnutí platnosti dohody Spoločenstvo zruší pri svojich dovozoch z Bulharska akékoľvek poplatky s rovnocenným účinkom, ako sú clá na dovozy. 2. Bulharsko zruší pri svojich dovozoch zo Spoločenstva akékoľvek poplatky majúce rovnocenný účinok ako clá na dovozy po nadobudnutí platnosti dohody okrem tých, ktoré sú uvedené v prílohe VIII, ktoré sa zrušia v súlade s časovým harmonogramom uvedeným v danej prílohe. Článok 14 1. Spoločenstvo a Bulharsko zrušia vzájomne najneskôr koncom piateho roka po nadobudnutí platnosti tejto dohody akékoľvek clá na vývozy a poplatky s rovnocenným účinkom. 2. Množstvové obmedzenia na vývozy do Bulharska a akékoľvek opatrenia s rovnocenným účinkom Spoločenstvo zruší po nadobudnutí platnosti tejto dohody. 3. Množstvové obmedzenia na vývozy do Spoločenstva a akékoľvek opatrenia s rovnocenným účinkom zruší Bulharsko po nadobudnutí platnosti tejto dohody s výnimkou tých, ktoré sú uvedené v prílohe IX, ktoré sa zrušia najneskôr na konci piateho roku po nadobudnutí platnosti tejto dohody. Článok 15 Každá zmluvná strana deklaruje svoju pripravenosť znížiť svoje clá v obchode s druhou zmluvnou stranou rýchlejšie, než je ustanovené v článku 10 a 11, ak to dovolí jej všeobecná hospodárska situácia a situácia príslušného hospodárskeho odvetvia. Asociačná rada môže vydávať v tomto smere odporúčania. Článok 16 Protokol 1 stanovuje opatrenia uplatňované na textilné výrobky v ňom uvedené. Článok 17 Protokol 2 stanovuje mechanizmy uplatniteľné na výrobky, na ktoré sa vzťahuje Zmluva o založení Európskeho spoločenstva uhlia a ocele. Článok 18 1. Ustanovenia tejto kapitoly nebránia tomu, aby Spoločenstvo ponechalo poľnohospodársku zložku v clách uplatniteľných na výrobky uvedené v prílohe X v prípade výrobkov s pôvodom v Bulharsku. 2. Ustanovenia tejto kapitoly nebránia tomu, aby Bulharsko zaviedlo poľnohospodársku zložku do ciel uplatniteľných na výrobky uvedené v prílohe X v prípade výrobkov s pôvodom v Spoločenstve. KAPITOLA II Poľnohospodárstvo Článok 19 1. Ustanovenia tejto kapitoly sa vzťahujú na poľnohospodárske výrobky s pôvodom v Spoločenstve a Bulharsku. 2. Pod pojmom "poľnohospodárske výrobky" sa rozumejú výrobky uvedené v kapitolách 1 až 24 kombinovanej nomenklatúry a bulharského colného sadzobníka a výrobky uvedené v prílohe I, avšak okrem produktov rybného hospodárstva v zmysle nariadenia (EHS) č. 3687/91 o spoločnej organizácii trhu s produktmi rybného hospodárstva. Článok 20 Protokol 3 stanovuje obchodné dojednania pre spracované poľnohospodárske výrobky, ktoré sú v ňom uvedené. Článok 21 1. K dátumu nadobudnutia platnosti dohody zruší Spoločenstvo kvantitatívne obmedzenia na dovoz poľnohospodárskych produktov s pôvodom v Bulharsku zachovávané na základe nariadenia Rady (EHS) č. 3420/83 vo forme existujúcej k dátumu jej podpísania. 2. Poľnohospodárske výrobky s pôvodom v Bulharsku uvedené v prílohe XI budú profitovať k dátumu nadobudnutia platnosti tejto dohody zo zníženia ciel a dávok v rámci limitov kvót Spoločenstva a na základe podmienok uvedených v uvedenej prílohe. 3. Poľnohospodárske výrobky s pôvodom v Spoločenstve uvedené v prílohe XIIa sa budú dovážať do Bulharska bez množstvových obmedzení. Poľnohospodárske výrobky s pôvodom v Spoločenstve uvedené v prílohe XIIb podliehajú kvantitatívnym obmedzeniam uvedeným v tejto prílohe. 4. Spoločenstvo a Bulharsko si vzájomne udelia koncesie uvedené v prílohách XIII a XIV, na harmonickej a recipročnej báze, v súlade s podmienkami uvedenými v týchto prílohách. 5. Berúc do úvahy objem obchodu s poľnohospodárskymi výrobkami medzi nimi, ich mimoriadnu citlivosť, pravidlá spoločnej poľnohospodárskej politiky Spoločenstva, pravidlá poľnohospodárskej politiky v Bulharsku, úlohu poľnohospodárstva v bulharskej ekonomike a dôsledky multilaterálnych obchodných rokovaní na základe Všeobecnej dohody o clách a obchode, Spoločenstvo a Bulharsko preskúmajú v rámci asociačnej rady výrobok po výrobku a na systematickej a recipročnej báze možnosti vzájomného udelenia si ďalších koncesií. Článok 22 Napriek ostatným ustanoveniam tejto dohody, a najmä článku 31, ak vzhľadom na danú citlivosť poľnohospodárskych trhov, dovozy výrobkov s pôvodom v jednej zmluvnej strane, ktoré sú predmetom koncesií udelených v článku 21, spôsobujú závažné narušenie trhov druhej zmluvnej strany, tak obidve zmluvné strany začnú konzultácie s cieľom nájsť vhodné riešenie. Až do nájdenia takéhoto riešenia môže príslušná strana prijať vhodné opatrenia, ktoré považuje za potrebné. KAPITOLA III Rybné hospodárstvo Článok 23 Ustanovenia tejto kapitoly sa vzťahujú na produkty rybného hospodárstva s pôvodom v Spoločenstve a v Bulharsku, na ktoré sa vzťahuje nariadenie (EHS ) č. 3687/91. Článok 24 Ustanovenia článku 21 ods. 5 sa primerane uplatnia na produkty rybného hospodárstva. KAPITOLA IV Spoločné ustanovenia Článok 25 Ustanovenia tejto kapitoly sa uplatňujú na obchod so všetkými výrobkami okrem prípadov, keď je v tejto dohode alebo v protokoloch 1, 2 a 3 stanovené inak. Článok 26 1. Odo dňa nadobudnutia platnosti tejto dohody sa v obchode medzi Spoločenstvom a Bulharskom nezavedú žiadne nové clá na dovozy alebo vývozy ani poplatky, ktoré majú rovnocenný účinok, ani sa nezvýšia tie, ktoré sa už uplatňujú. 2. Odo dňa nadobudnutia platnosti tejto dohody sa v obchode medzi Spoločenstvom a Bulharskom nezavedú žiadne nové clá na dovozy alebo vývozy ani opatrenia, ktoré majú rovnocenný účinok, a ani sa nesprísnia už existujúce 3. Bez toho, aby tým boli dotknuté koncesie udelené podľa článku 21, nesmú ustanovenia odsekov 1 a 2 toho článku žiadnym spôsobom obmedzovať realizáciu poľnohospodárskych politík Bulharska resp. Spoločenstva ani prijímanie žiadnych opatrení na základe takýchto politík. Článok 27 1. Obidve strany sa zdržia akýchkoľvek opatrení alebo praktík vnútorného fiškálneho charakteru, ktoré by mohli zavádzať, priamo alebo nepriamo, diskrimináciu medzi výrobkami jednej strany a podobnými výrobkami pochádzajúcimi z územia druhej strany. 2. Výrobky vyvážané na územie jednej zmluvnej strany nesmú profitovať z vrátenia vnútorných daní nad rámec výšky priameho alebo nepriameho zdanenia, ktorému podliehajú. Článok 28 1. Táto dohoda nevylučuje zachovanie alebo ustanovenie colných únií, zón voľného obchodu alebo dojednaní pre pohraničný styk, pokiaľ sa nemenia obchodné dojednania ustanovené v tejto dohode. 2. V rámci asociačného výboru sa uskutočnia konzultácie medzi stranami o dohodách zakladajúcich colné únie alebo zóny voľného obchodu a podľa potreby o ostatných hlavných otázkach týkajúcich sa obchodnej politiky s tretími krajinami. Najmä v prípade tretej krajiny pristupujúcej do Spoločenstva sa takéto konzultácie uskutočnia tak, aby zabezpečili zohľadnenie vzájomných záujmov Spoločenstva a Bulharska uvedených v tejto dohode. Článok 29 Bulharsko môže prijať vo forme zvýšených ciel výnimočné opatrenia s obmedzenou dobou trvania, ktoré sa líšia od ustanovení článku 11 a článku 26 ods. 1. Tieto opatrenia sa môžu týkať iba nerozvinutých priemyselných odvetví alebo niektorých sektorov, v ktorých prebieha reštrukturalizácia, alebo tých, ktoré čelia vážnym ťažkostiam, najmä ak tieto ťažkosti vedú k vážnym sociálnym problémom. Clá na dovozy uplatniteľné v Bulharsku na výrobky s pôvodom v Spoločenstve zavedené na základe uvedených opatrení nemôžu prekročiť 25 % ad valorem a musia zachovávať preferenčný prvok pre výrobky s pôvodom v Spoločenstve. Celková hodnota dovozov výrobkov, ktoré sú predmetom týchto opatrení, nemôže presiahnuť 15 % celkových dovozov priemyselných výrobkov zo Spoločenstva, tak ako je definované v kapitole I, za posledný rok, za ktorý sú k dispozícii štatistické údaje. Tieto opatrenia sa uplatňujú po dobu nepresahujúcu päť rokov, pokiaľ dlhšiu dobu trvania neschváli asociačná rada. Prestanú sa uplatňovať najneskôr po uplynutí prechodného obdobia. Žiadne takéto opatrenia sa nemôžu zaviesť vo vzťahu k určitému výrobku, ak uplynuli viac ako tri roky od zrušenia všetkých ciel a kvantitatívnych obmedzení alebo poplatkov, alebo opatrení s rovnocenným účinkom vzťahujúcich sa na takýto výrobok. Bulharsko informuje asociačnú radu o všetkých výnimočných opatreniach, ktoré zamýšľa prijať, a na žiadosť Spoločenstva sa uskutočnia konzultácie o takýchto opatreniach a sektoroch, na ktoré sa vzťahujú ešte pred ich implementáciou v rámci asociačnej rady. Pri prijímaní takýchto opatrení poskytne Bulharsko asociačnej rade časový harmonogram zrušenia ciel zavedených na základe tohto článku. Tento časový harmonogram zabezpečí postupné odstraňovanie týchto ciel v rovnakých ročných splátkach počínajúc najneskôr dva roky po ich zavedení. Asociačná rada môže prijať rozhodnutie o inom časovom harmonograme. Článok 30 Ak jedna zo zmluvných strán zistí, že v obchode s druhou zmluvnou stranou sa vyskytuje dumping v zmysle článku VI Všeobecnej dohody o clách a obchode, môže prijať príslušné opatrenia proti takýmto praktikám v súlade s dohodou týkajúcou sa uplatňovania článku VI Všeobecnej dohody o clách a obchode v súlade so súvisiacou vnútroštátnou legislatívou a v súlade s podmienkami a postupmi uvedenými v článku 34. Článok 31 Pokiaľ by sa niektorý výrobok dovážal v takých zvýšených množstvách a za takých podmienok, že by to spôsobovalo alebo hrozilo spôsobiť: - závažné poškodenia domácich výrobcov podobných alebo priamo konkurenčných výrobkov na území jednej zo zmluvných strán, alebo - závažné narušenia v ktoromkoľvek sektore hospodárstva alebo ťažkosti, ktoré by mohli zapríčiniť závažné zhoršenie hospodárskej situácie regiónu, Spoločenstvo alebo Bulharsko, podľa toho, ktorej strany sa to týka, môžu prijať príslušné opatrenia za podmienok a v súlade s postupmi uvedenými v článku 34. Článok 32 Ak dodržiavanie ustanovení článkov 14 a 26 vedie: i) k spätnému vývozu do tretej krajiny, voči ktorej vyvážajúca zmluvná strana zachováva pre príslušný výrobok množstvové vývozné obmedzenia, vývozné clá alebo opatrenia s rovnakým účinkom, alebo ii) závažný nedostatok alebo hrozbu nedostatku výrobku podstatného pre stranu vývozu, a ak vyššie uvedené situácie spôsobia alebo pravdepodobne spôsobia značné ťažkosti pre vyvážajúcu zmluvnú stranu, táto strana môže prijať príslušné opatrenia za podmienok a v súlade s postupmi uvedenými v článku 34. Opatrenia nesmú byť diskriminačné a musia sa zrušiť, len čo podmienky už neopodstatňujú ich zachovávanie. Článok 33 Členské štáty a Bulharsko postupne upravia štátne monopoly komerčného charakteru tak, aby sa zabezpečilo, aby na konci piateho roku nasledujúceho po nadobudnutí platnosti tejto dohody nedochádzalo k žiadnej diskriminácii z hľadiska podmienok, za ktorých sa tovary vyrábajú a za ktorých sa s nimi obchoduje medzi štátnymi príslušníkmi členských štátov a Bulharska. Asociačná rada bude informovaná o opatreniach prijatých na dosiahnutie tohto cieľa. Článok 34 1. V prípade, že Spoločenstvo alebo Bulharsko podriadi dovozy výrobkov, ktoré sú náchylné vyvolať ťažkosti uvedené v článku 31, správnemu postupu, ktorého cieľom je rýchle získanie informácií o vývoji obchodných tokov, informuje druhú stranu. 2. V prípadoch špecifikovaných v článkoch 30, 31 a 32 pred prijatím opatrení v nich uvedených alebo v prípadoch, na ktoré sa vzťahuje ods. 3 písm. d), Spoločenstvo alebo Bulharsko poskytne asociačnej rade, podľa okolností čo najskôr, všetky príslušné informácie s cieľom nájsť riešenie, prijateľné pre obidve strany. Pri výbere takýchto opatrení dostanú prednosť také opatrenia, ktoré budú najmenej narušovať fungovanie tejto dohody. Ochranné opatrenia sa okamžite oznamujú asociačnej rade a podliehajú pravidelným poradám v rámci uvedeného orgánu, najmä s cieľom stanovenia časového rozvrhu pre ich zrušenie, len čo to okolnosti dovoľujú. 3. Pri implementácii odseku 2 sa uplatňujú nasledujúce ustanovenia: a) Pokiaľ ide o článok 31, ťažkosti vyplývajúce zo situácie uvedenej v tomto článku budú oznámené asociačnej rade na účely preskúmania a táto môže prijať akékoľvek rozhodnutie potrebné na ukončenie takýchto problémov. Ak asociačná rada alebo vyvážajúca strana neprijmú rozhodnutie, ktoré by znamenalo koniec takýchto problémov alebo sa do 30 dní od oznámenia záležitosti nedosiahne iné uspokojivé riešenie, tak dovážajúca strana môže prijať vhodné opatrenia vedúce k odstráneniu tohto problému. Tieto opatrenia nesmú presiahnuť rozsah, ktorý je potrebný na nápravu ťažkostí, ktoré vznikli. b) Pokiaľ ide o článok 30, asociačná rada musí byť informovaná o prípade dumpingu, hneď ako orgány dovážajúcej strany začnú vyšetrovanie. Pokiaľ nebude dumping ukončený alebo sa do 30 dní od nahlásenia záležitosti asociačnej rade nedosiahne žiadne iné uspokojivé riešenie, dovážajúca strana môže prijať vhodné opatrenia. c) Pokiaľ ide o článok 32, ťažkosti vyplývajúce zo situácií uvedených v tomto článku budú oznámené asociačnej rade na účely preskúmania. Asociačná rada môže prijať akékoľvek rozhodnutie potrebné na ukončenie takýchto problémov. Ak takéto rozhodnutie neprijme do 30 dní, odkedy mu bola záležitosť oznámená, vyvážajúca zmluvná strana môže uplatniť primerané opatrenia na vývoz príslušného výrobku. d) V prípade, ak výnimočné okolnosti vyžadujúce okamžité riešenie znemožňujú predchádzajúce informovanie alebo preskúmanie, Spoločenstvo alebo Bulharsko, podľa toho, koho sa to týka, môže v situáciách špecifikovaných v článkoch 30, 31 a 32 uplatniť okamžite preventívne opatrenia striktne nevyhnutné na zvládnutie danej situácie a bezodkladne musí o tejto situácii informovať druhú stranu. Článok 35 Protokol 4 stanovuje pravidlá pôvodu na uplatňovanie preferenčných ciel ustanovených v tejto dohode. Článok 36 Táto dohoda nevylučuje zákazy alebo obmedzenia dovozov, vývozov alebo tovaru v tranzite, ktoré sú opodstatnené na základe verejnej morálky, verejnej politiky alebo verejnej bezpečnosti; ochrany zdravia a života ľudí, zvierat alebo rastlín; ochrany prírodných zdrojov; ochrany národného bohatstva umeleckej, historickej alebo archeologickej hodnoty, alebo ochrany duševného, priemyselného alebo obchodného vlastníctva, alebo pravidiel týkajúcich sa zlata alebo striebra. Takéto zákazy a obmedzenia však nepredstavujú prostriedok svojvoľnej diskriminácie alebo maskovaného obmedzenia obchodu medzi stranami. Článok 37 Protokol 5 stanovuje osobitné ustanovenia na uplatňovanie obchodovania medzi Bulharskom na jednej strane a Španielskom a Portugalskom na strane druhej. HLAVA IV POHYB PRACOVNÍKOV, USADENIE, POSKYTOVANIE SLUŽIEB KAPITOLA I Pohyb pracovníkov Článok 38 1. S výhradou podmienok a spôsobov uplatniteľných v každom členskom štáte: - zaobchádzanie poskytované pracovníkom bulharskej národnosti legálne zamestnaným na území členského štátu nesmie vykazovať žiadnu diskrimináciu založenú na národnosti, pokiaľ ide o pracovné podmienky, odmeňovanie alebo prepúšťanie, v porovnaní s vlastnými štátnymi príslušníkmi, - manželský partner a deti s legálnym trvalým pobytom pracovníka legálne zamestnaného na území členského štátu s výnimkou sezónnych pracovníkov a pracovníkov spadajúcich pod bilaterálne dohody v zmysle článku 42, pokiaľ nie je takýmito dohodami stanovené inak, majú prístup na pracovný trhtakéhoto členského štátu počas obdobia povoleného pobytu daného pracovníka na účely zamestnania. 2. Bulharsko udelí s výhradou podmienok a spôsobov uplatniteľných v danej krajine zaobchádzanie uvedené v odseku 1 pracovníkom, ktorí sú štátnymi príslušníkmi členského štátu a sú legálne zamestnaní na jeho území, ako aj ich manželským partnerom a deťom, ktoré majú legálny trvalý pobyt na danom území. Článok 39 1. S cieľom koordinovať systémy sociálneho zabezpečenia pre pracovníkov bulharskej národnosti legálne zamestnaných na území členského štátu a pre členov ich rodiny s legálnym trvalým pobytom v takomto štáte a s výhradou podmienok a spôsobov uplatniteľných v každom členskom štáte, - všetky obdobia poistenia, zamestnania alebo trvalého pobytu ukončené týmito pracovníkmi v rôznych členských štátoch sa spočítajú na účely dôchodkov a rent z titulu vysokého veku, invalidity alebo úmrtia a na účely zdravotnej starostlivosti pre takýchto pracovníkov a ich rodinných príslušníkov, - akékoľvek dôchodky alebo renty v dôsledku vysokého veku, úmrtia, pracovného úrazu alebo choroby z povolania alebo invalidity vyplývajúcej z predchádzajúceho, s výnimkou nepríspevkových dávok, sa môžu voľne previesť so sadzbou uplatniteľnou podľa zákonov dlžného členského štátu alebo členských štátov, - dotknutí pracovníci poberajú rodinné prídavky na členov svojej rodiny podľa vyššie uvedených definícií. 2. Bulharsko poskytne pracovníkom, ktorí sú štátnymi príslušníkmi členského štátu a sú legálne zamestnaní na jeho území, a príslušníkom ich rodín s legálnym trvalým pobytom zaobchádzanie podobné zaobchádzaniu špecifikovanému v druhej a tretej zarážke odseku 1. Článok 40 1. Asociačná rada prijme rozhodnutím príslušné ustanovenia na dosiahnutie cieľa vytýčeného v článku 39. 2. Asociačná rada prijme rozhodnutím podrobné pravidlá administratívnej spolupráce, ktorá zabezpečuje potrebné riadiace a monitorovacie záruky na uplatňovanie ustanovení uvedených v odseku 1. Článok 41 Ustanovenia prijaté asociačnou radou v súlade s článkom 40 nemajú vplyv na žiadne práva a povinnosti vyplývajúce z dvojstranných dohôd spájajúcich Bulharsko a členské štáty, pokiaľ tieto dohody stanovujú priaznivejšie zaobchádzanie so štátnymi príslušníkmi Bulharska alebo členských štátov. Článok 42 1. Berúc do úvahy situáciu na trhu práce v členskom štáte, na základe jeho legislatívy a dodržiavania pravidiel platných v danom členskom štáte pre oblasť mobility pracovníkov, - existujúce možnosti prístupu k zamestnanosti pre bulharských pracovníkov poskytované členskými štátmi na základe bilaterálnych dohôd majú zostať zachované, a pokiaľ možno, majú sa zlepšovať, - ostatné členské štáty posúdia priaznivo možnosť uzatvárania podobných dohôd. 2. Asociačná rada preskúma poskytovanie ďalších zlepšení vrátane možností prístupu k odbornému výcviku, v súlade s pravidlami a postupmi platnými v členských štátoch, a zohľadňovanie situácie na pracovnom trhu v členských štátoch a v Spoločenstve. Článok 43 Počas druhej etapy uvedenej v článku 7 alebo ešte skôr v prípade, ak tak bude rozhodnuté, asociačná rada preskúma ďalšie možnosti zlepšovania premiestňovania pracovníkov, berúc okrem iného do úvahy sociálnu a ekonomickú situáciu v Bulharsku a situáciu v oblasti zamestnanosti v Spoločenstve. Asociačná rada môže na tento účel vydávať odporúčania. Článok 44 V záujme uľahčenia reštrukturalizácie zdrojov pracovných síl vyplývajúcej z ekonomickej reštrukturalizácie v Bulharsku Spoločenstvo poskytne technickú pomoc pri vytváraní vhodného systému sociálneho zabezpečenia v Bulharsku tak, ako je uvedené v článku 89. KAPITOLA II Právo usadiť sa Článok 45 1. Každý členský štát poskytuje od dátumu nadobudnutia platnosti tejto dohody pre usadenie bulharských spoločností a štátnych príslušníkov a pre činnosť bulharských spoločností a štátnych príslušníkov usadených na svojom území zaobchádzanie, ktoré nebude menej priaznivé v porovnaní so zaobchádzaním poskytovaným svojim vlastným spoločnostiam a štátnym príslušníkom, okrem záležitostí uvedených v prílohe XVa. 2. Bulharsko i) poskytne od nadobudnutia platnosti tejto dohody pre usadenie spoločností a štátnych príslušníkov Spoločenstva zaobchádzanie, ktoré nebude menej priaznivé v porovnaní so zaobchádzaním poskytovaným svojim vlastným spoločnostiam a štátnym príslušníkom, okrem sektorov a záležitostí uvedených v prílohách XVb a XVc, ak sa takéto zaobchádzanie poskytuje najneskôr na konci prechodného obdobia uvedeného v článku 7; ii) poskytne od nadobudnutia platnosti tejto dohody pri činnosti spoločností a štátnych príslušníkov Spoločenstva usadených v Bulharsku zaobchádzanie, ktoré nebude menej priaznivé v porovnaní so zaobchádzaním poskytovaným svojim vlastným spoločnostiam a štátnym príslušníkom. 3. Ustanovenia obsiahnuté v odseku 2 tohto článku sa nevzťahujú na záležitosti uvedené v prílohe XVd. 4. Bulharsko neprijme počas prechodného obdobia uvedeného v ods. 2 písm. i) žiadne nové nariadenia a opatrenia, ktorými by sa mohla zaviesť diskriminácia vo vzťahu k usadeniu spoločností a štátnych príslušníkov Spoločenstva na svojom území v porovnaní so svojimi vlastnými spoločnosťami a štátnymi príslušníkmi. 5. Na účely tejto dohody a) po pojmom "usadenie" sa rozumie i) pokiaľ ide o štátnych príslušníkov, právo začať a vykonávať ekonomické činnosti ako osoby samostatne zárobkovo činné a zriaďovať a riadiť podniky, najmä spoločnosti, ktoré efektívne kontrolujú. Samostatná zárobková činnosť a obchodné podnikanie zo strany štátnych príslušníkov nesmie presiahnuť hľadanie a prijímanie zamestnaní na trhu práce alebo delegovať právo prístupu na trh práce druhej zmluvnej strany. Ustanovenia tejto kapitoly sa nevzťahujú na tých, ktorí nie sú výhradne samostatne zárobkovo činní; ii) pokiaľ ide o spoločnosti, právo začať a vykonávať ekonomické činnosti formou zriaďovania a riadenia dcérskych spoločností, filiálok a agentúr; b) pod pojmom "dcérska spoločnosť" sa rozumie spoločnosť, ktorá je efektívne riadená prvou spoločnosťou; c) pod pojmom "ekonomické aktivity" sú zahrnuté najmä aktivity priemyselného charakteru, aktivity obchodného charakteru, aktivity remeselníkov a profesiové aktivity. 6. Asociačná rada preskúma počas prechodného obdobia uvedeného v ods. 2 bode i) pravidelne možnosť urýchlenia poskytovania národného zaobchádzania v sektoroch uvedených v prílohách XVb a XVc a začlenenia oblastí alebo záležitostí uvedených v prílohe XVd do oblasti pôsobnosti uplatňovania ustanovení ods. 2 bode i) tohto článku. Zmeny a doplnenia k týmto prílohám môžu byť vykonané rozhodnutím asociačnej rady. Po uplynuté prechodného obdobia uvedeného v ods. 2 bode i) môže asociačná rada výnimočne na žiadosť Bulharska, a v prípade potreby, rozhodnúť o predĺžení doby trvania vylúčenia určitých oblastí alebo záležitostí uvedených v prílohách XVb a XVc na obmedzenú dobu. Článok 46 1. S výhradou ustanovení článku 45 s výnimkou finančných služieb opísaných v prílohe XVb každá zmluvná strana môže regulovať usadenie a činnosť spoločností a štátnych príslušníkov na svojom území, pokiaľ tieto nariadenia nie sú diskriminačné voči spoločnostiam a štátnym príslušníkom druhej zmluvnej strany v porovnaní so svojimi vlastnými spoločnosťami a štátnymi príslušníkmi. 2. Vzhľadom na finančné služby opísané v prílohe XVb touto dohodou nie je dotknuté právo zmluvných strán prijímať opatrenia nevyhnutné na vykonávanie menovej politiky danej zmluvnej strany, alebo z dôvodov diktovaných opatrnosťou s cieľom zabezpečiť ochranu investorov, vkladateľov, poistencov alebo osôb, voči ktorým existuje povinnosť vyplývajúca zo zverenectva, alebo s cieľom zabezpečiť integritu a stabilitu finančného systému. Tieto opatrenia nesmú diskriminovať z národnostných dôvodov spoločnosti a štátnych príslušníkov druhej zmluvnej strany v porovnaní so svojimi vlastnými spoločnosťami a štátnymi príslušníkmi. Článok 47 S cieľom uľahčiť štátnym príslušníkom Spoločenstva a bulharským štátnym príslušníkom začatie a vykonávanie regulovaných odborných činností v Bulharsku, respektíve v Spoločenstve, asociačná rada preskúma, aké kroky je potrebné prijať na ustanovenie vzájomného uznávania kvalifikácie. Na tento účel môže prijať akékoľvek nevyhnutné opatrenia. Článok 48 Ustanovenia článku 46 nebránia, aby zmluvná strana uplatňovala na svojom území konkrétne pravidlá týkajúce sa zriadenia a prevádzky pobočiek spoločnosti inej zmluvnej strany, ktorá nie je registrovaná na území prvej zmluvnej strany, ktoré sú odôvodnené právnymi alebo technickými rozdielmi medzi týmito pobočkami a agentúrami v porovnaní s pobočkami a agentúrami spoločností založenými na jej území, alebo pokiaľ ide o finančné služby z dôvodov dohľadu nad obozretným podnikaním. Rozdiel v zaobchádzaní neprekročí to, čo je nevyhnutne potrebné ako výsledok týchto právnych alebo technických rozdielov alebo, čo sa týka finančných služieb opísaných v prílohe XVb, z dôvodov dohľadu nad obozretným podnikaním. Článok 49 1. Pod pojmom "spoločnosť Spoločenstva" a "bulharská spoločnosť" sa na účely tejto dohody rozumie obchodná spoločnosť zriadená v súlade s právnymi predpismi členského štátu alebo Bulharska, ktorá má svoje zapísané sídlo, ústredie alebo hlavné miesto podnikania na území Spoločenstva alebo Bulharska. Ak by však obchodná spoločnosť založená v súlade s právnymi predpismi členského štátu alebo Bulharska mala na území Spoločenstva alebo Bulharska iba svoje zapísané sídlo, tak jej činnosť sa musí vyznačovať skutočným a trvalým prepojením s hospodárstvom jedného z členských štátov alebo Bulharska. 2. So zreteľom na medzinárodnú námornú dopravu, štátny príslušník alebo lodná spoločnosť členských štátov alebo Bulharska, usadené mimo Spoločenstva alebo Bulharska a kontrolované štátnymi príslušníkmi členského štátu alebo bulharskými štátnymi príslušníkmi, budú taktiež profitovať z ustanovení tejto kapitoly a kapitoly III tejto hlavy, pokiaľ ich plavidlá sú zaregistrované v takomto členskom štáte alebo v Bulharsku v súlade s ich príslušnými legislatívnymi predpismi. 3. Pod pojmom "štátny príslušník Spoločenstva" a "bulharský štátny príslušník" sa rozumie na účely tejto dohody fyzická osoba, ktorá je štátnym príslušníkom jedného z členských štátov alebo Bulharska. 4. Ustanoveniami tejto dohody nie je dotknuté uplatňovanie akýchkoľvek opatrení ktoroukoľvek zmluvnou stranou, potrebných na to, aby sa zabránilo vyhnutiu sa opatrení týkajúcich sa prístupu tretích krajín na jej trh, prostredníctvom ustanovení tejto dohody. Článok 50 Na účely tejto dohody sa pod pojmom "finančné služby" rozumejú tie činnosti, ktoré sú opísané v prílohe XVb. Asociačná rada môže rozšíriť alebo upraviť rozsah prílohy XVb. Článok 51 Počas prvých piatich rokov nasledujúcich po nadobudnutí platnosti tejto dohody alebo pre sektory uvedené v prílohách XVb a XVc počas prechodného obdobia uvedeného v článku 7, Bulharsko môže zaviesť opatrenia, ktoré sa líšia od ustanovení tejto kapitoly vzhľadom na usadenie spoločností a štátnych príslušníkov Spoločenstva, pokiaľ niektoré priemyselné odvetvia: - prechádzajú reštrukturalizáciou alebo - čelia závažným ťažkostiam, najmä ak ich súčasťou sú aj závažné sociálne problémy v Bulharsku alebo - čelia narušovaniu alebo zníženiu celkového trhového podielu vo vlastníctve bulharských spoločností alebo štátnych príslušníkov v danom sektore priemyslu Bulharska alebo - sú novo sa objavujúcimi priemyselnými odvetviami v Bulharsku. Takéto opatrenia: i) sa prestanú uplatňovať najneskôr dva roky po uplynutí piateho roku nasledujúceho po dátume nadobudnutia platnosti tejto dohody a ii) musia byť primerané a potrebné nato, aby sa zlepšila situácia a iii) týkajú sa len podnikov v Bulharsku, ktoré majú byť vytvorené po nadobudnutí platnosti takýchto opatrení a nesmú zaviesť diskrimináciu týkajúcu sa činností spoločností alebo štátnych príslušníkov Spoločenstva už usadených v Bulharsku v čase zavedenia daného opatrenia v porovnaní s bulharskými spoločnosťami alebo štátnymi príslušníkmi. Asociačná rada môže výnimočne na žiadosť Bulharska v prípade potreby rozhodnúť o predĺžení obdobia uvedeného v bode i) pre daný sektor na obmedzené obdobie, nepresahujúce dĺžku trvania prechodného obdobia uvedeného v článku 7. Pri navrhovaní a uplatňovaní takýchto opatrení Bulharsko poskytne zakaždým, ak to bude možné, spoločnostiam a štátnym príslušníkom Spoločenstva preferenčné zaobchádzanie a v žiadnom prípade také zaobchádzanie, ktoré by bolo menej priaznivé ako je zaobchádzanie poskytované spoločnostiam alebo štátnym príslušníkom z akejkoľvek tretej krajiny. Pred zavedením takýchto opatrení Bulharsko konzultuje s asociačnou radou a neuvedie ich do platnosti pred uplynutím jednomesačného obdobia nasledujúceho po oznámení asociačnej rade konkrétnych opatrení, ktoré ma zaviesť Bulharsko, s výnimkou prípadov, keď si hrozba nenapraviteľných škôd vyžaduje prijatie naliehavých opatrení v prípade, keď Bulharsko musí konzultovať s asociačnou radou ihneď po ich zavedení. Po uplynutí piateho roku nasledujúceho po nadobudnutí platnosti dohody, alebo pre sektory uvedené v prílohách XVb a XVc po uplynutí prechodného obdobia uvedeného v článku 7, Bulharsko môže zaviesť takéto opatrenia iba so súhlasom asociačnej rady a za podmienok stanovených asociačnou radou. Článok 52 1. Ustanovenia tejto kapitoly sa nevzťahujú na služby leteckej dopravy, služby vnútrozemskej vodnej dopravy a služby námornej pobrežnej dopravy. 2. Asociačná rada môže predkladať odporučenia na zlepšenie usadenia a vykonávania obchodných činností v oblastiach, na ktoré sa vzťahuje odsek 1. Článok 53 1. Napriek ustanoveniam kapitoly I tejto hlavy, užívatelia práva slobody usadiť sa a slobody poskytovať služby, udeleného Bulharskom alebo Spoločenstvom , sú oprávnení zamestnávať alebo nechať zamestnávať jednou zo svojich dcérskych spoločností, v súlade s legislatívou platnou v hostiteľskej krajine zakladania, na území Bulharska alebo Spoločenstva, zamestnancov, ktorí sú štátnymi príslušníkmi členských štátov Spoločenstva a Bulharska, za predpokladu, že takíto zamestnanci sú kľúčovými pracovníkmi definovanými v odseku 2, a že sú zamestnávaní výlučne takýmito užívateľmi alebo ich dcérskymi spoločnosťami. Povolenia na pobyt a pracovné povolenia takýchto zamestnancov sa vzťahujú len na dobu takéhoto pracovného pomeru. 2. Kľúčovými pracovníkmi užívateľov práv slobody usadiť sa a slobody poskytovať služby (ďalej len "organizácia") sú: a) vedúci zamestnanci organizácie, ktorí primárne usmerňujú manažment organizácie, pričom ich všeobecné riadenie alebo usmerňovanie vykonáva v zásade správna rada alebo akcionári podniku, vrátane: - usmerňovania organizácie alebo odboru a oddelenia organizácie, - dozoru a kontroly práce ostatných nadriadených, odborných alebo vedúcich zamestnancov, - uplatňovania osobnej právomoci pri prijímaní a prepúšťaní alebo odporúčaní prijať, prepustiť pracovníkov alebo v iných personálnych otázkach; b) osoby zamestnávané organizáciou, ktoré sa vyznačujú vysokými alebo neobvyklými: - kvalifikačnými predpokladmi pre určitý druh práce alebo obchodovania, ktoré si vyžadujú zvláštne technické znalosti, - znalosťami dôležitými pre služby organizácie, výskumné vybavenie, techniky alebo manažmentu. Tieto môžu zahŕňať, avšak nie sú obmedzené na, členov akreditovaných profesií. Pred vyčlenením zo strany organizácie musí byť každý takýto zamestnanec zamestnaný u dotknutej organizácie minimálne jeden rok. Článok 54 1. Ustanovenia tejto kapitoly sa uplatňujú s výhradou obmedzení, ktoré sú opodstatnené z dôvodov verejného poriadku, verejnej bezpečnosti alebo verejného zdravia. 2. Nebudú sa uplatňovať na činnosti, ktoré sú na území ktorejkoľvek zmluvnej strany spojené, aj keď len príležitostne, s vykonávaním úradnej moci. Článok 55 Spoločnosti, ktoré sú kontrolované a výhradne vlastnené spoločne bulharskými spoločnosťami alebo štátnymi príslušníkmi a spoločnosťami alebo štátnymi príslušníkmi Spoločenstva budú taktiež profitovať z ustanovení tejto kapitoly a kapitoly III. KAPITOLA III Poskytovanie služieb medzi Bulharskom a Spoločenstvom Článok 56 1. Zmluvné strany sa v súlade s ustanoveniami tejto kapitoly zaväzujú, že vykonajú všetky potrebné kroky, aby postupne umožnili poskytovanie služieb spoločnosťami Spoločenstva alebo bulharskými spoločnosťami alebo štátnymi príslušníkmi, ktorí sú usadení v strane inej, ako je strana osoby, pre ktorú sú služby určené, pričom sa zohľadní rozvoj v sektore služieb u zmluvných strán. 2. V súlade s procesom liberalizácie spomínaným v odseku 1 a s výhradou ustanovením článku 59 ods. 1 zmluvné strany povolia dočasný pohyb fyzických osôb, ktoré poskytujú služby alebo sú zamestnané poskytovateľom služieb ako kľúčoví pracovníci definovaní v článku 53 ods. 2 vrátane fyzických osôb, ktoré sú zástupcami spoločnosti Spoločenstva alebo bulharskej spoločnosti, alebo štátnym príslušníkom a ktorí žiadajú o dočasný vstup na účely rokovaní o predaji služieb alebo o uzatvorení dohôd o predaji služieb pre takéhoto poskytovateľa služieb, pokiaľ takýto zástupcovia nebudú zaangažovaní v realizácii priamych predajov širokej verejnosti alebo v poskytovaní služieb pre seba. 3. Asociačná rada prijme opatrenia potrebné na postupnú implementáciu ustanovení odseku 1 tohto článku. Článok 57 So zreteľom na poskytovanie dopravných služieb medzi Spoločenstvom a Bulharskom sa ustanovenia článku 56 nahrádzajú takto: 1. Čo sa týka námornej dopravy, zmluvné strany sa zaväzujú efektívne uplatňovať princíp neobmedzeného prístupu na trh a k doprave na komerčnom základe. a) Vyššie uvedeným ustanovením nie sú dotknuté práva a povinnosti vyplývajúce z Kódexu rokovaní líniových konferencií OSN tak, ako sú uplatňované jednou alebo druhou zmluvnou stranou tejto dohody. Pravidelné linky mimo líniovej konferencie sa môžu voľne prevádzkovať v rámci konkurencie so líniovou konferenciou, pokiaľ dodržujú zásady poctivej súťaže na komerčnej báze. b) Zmluvné strany potvrdzujú svoj záväzok k voľnej hospodárskej súťaži, ktorá je podstatnou charakteristikou obchodovania s pevnými a tekutými nákladmi. 2. Pri uplatňovaní princípov odseku 1 zmluvné strany: a) nebudú zavádzať doložky o zdieľaní nákladu do budúcich bilaterálnych dohôd s tretími krajinami okrem výnimočných situácií, ak by spoločnosti prevádzkujúce pravidelnú líniovú dopravu z jednej alebo druhej strany tejto dohody nemali inak účinnú možnosť udržiavať kyvadlovú dopravu na účely obchodu smerom do a z dotknutej tretej krajiny; b) zakážu v budúcich dvojstranných dohodách dojednania o zdieľaní nákladu v súvislosti s obchodom s voľne loženým sypkým a tekutým tovarom; c) po nadobudnutí platnosti tejto dohody zrušia všetky jednostranné opatrenia, správne, technické a ostatné prekážky, ktoré by mohli mať obmedzujúci alebo diskriminačný účinok na voľné dodávanie služieb v medzinárodnej námornej doprave. 3. S cieľom zabezpečiť koordinovaný rozvoj a postupnú liberalizáciu dopravy medzi zmluvnými stranami prispôsobenú ich recipročným obchodným potrebám, o podmienkach vzájomného prístupu na trh pre oblasť leteckej a vnútrozemskej dopravy budú pojednávať osobitné dopravné dohody, o ktorých musia rokovať zmluvné strany po nadobudnutí platnosti tejto dohody. 4. Zmluvné strany neprijmú pred uzatvorením dohôd uvedených v odseku 3 žiadne opatrenia a ani kroky, ktoré by boli prísnejšie alebo viac diskriminujúce v porovnaní so situáciou pred dňom nadobudnutia platnosti tejto dohody. 5. Počas prechodného obdobia, bude Bulharsko postupne prispôsobovať svoju legislatívu vrátane správnych, technických a ostatných pravidiel pravidlám legislatívy Spoločenstva, existujúcej v každom čase, v oblasti leteckej a vnútroštátnej dopravy, pokiaľ to bude pre prospech liberalizácie a vzájomného prístupu na trhy zmluvných strán a pokiaľ to uľahčí pohyb cestujúcich a tovarov. 6. V súlade so spoločným pokrokom pri dosahovaní hlavných cieľov tejto kapitoly asociačná rada preskúma spôsoby vytvárania podmienok nevyhnutných na zlepšenie voľnosti poskytovania služieb pre leteckú a vnútroštátnu dopravu. Článok 58 Ustanovenia článku 54 sa uplatňujú na záležitosti, na ktoré sa vzťahuje táto kapitola. KAPITOLA IV Všeobecné ustanovenia Článok 59 1. Na účely hlavy IV nič v tejto dohode nebráni zmluvným stranám v uplatňovaní ich zákonov a nariadení týkajúcich sa vstupu a pobytu, práce a pracovných podmienok a zamestnávania fyzických osôb a poskytovania služieb, za predpokladu, že ich neuplatňujú spôsobom, ktorý ruší alebo naruší výhody vyplývajúce pre ktorúkoľvek zmluvnú stranu podľa podmienok osobitného ustanovenia tejto dohody. Vyššie uvedené ustanovenie nemá dopad na uplatňovanie článku 54. 2. Ustanovenia kapitol II, III a IV a hlavy IV budú upravené rozhodnutím asociačnej rady vzhľadom na výsledok rokovaní týkajúceho sa služieb prebiehajúcich v rámci Uruguajského kola a najmä s cieľom zabezpečiť, aby na základe žiadneho ustanovenia tejto dohody neposkytla jedna zmluvná strana druhej zmluvnej strane zaobchádzanie menej priaznivé v porovnaní so zaobchádzaním poskytnutým v zmysle ustanovení budúcej Všeobecnej dohody o obchode a službách (GATS). Až do pristúpenia Bulharska k budúcej dohode GATS a bez toho, aby tým boli dotknuté akékoľvek rozhodnutia, ktoré asociačná rada môže prijať, i) Spoločenstvo poskytne bulharským spoločnostiam a štátnym príslušníkom zaobchádzanie, ktoré nebude menej priaznivé ako zaobchádzanie poskytované podľa ustanovení budúcej dohody GATS spoločnostiam a štátnym príslušníkom ostatných členov tejto dohody; ii) Bulharsko poskytne spoločnostiam a štátnym príslušníkom Spoločenstva zaobchádzanie, ktoré nebude menej priaznivé ako zaobchádzanie poskytované Bulharskom spoločnostiam a štátnym príslušníkom z akejkoľvek tretej krajiny. 3. Vylúčenie spoločností a štátnych príslušníkov Spoločenstva usadených v Bulharsku v súlade s ustanoveniami kapitoly II hlavy IV z verejnej podpory poskytovanej zo strany Bulharska pre oblasti služieb vzdelávania verejnosti, zdravotníckych a sociálnych služieb spolu s kultúrnymi službami sa bude považovať počas trvania prechodného obdobia uvedeného v článku 7 za kompatibilné s ustanoveniami hlavy IV a s pravidlami hospodárskej súťaže uvedenými v hlave V. HLAVA V PLATBY, KAPITÁL, HOSPODÁRSKA SÚŤAŽ A OSTATNÉ HOSPODÁRSKE USTANOVENIA, APROXIMÁCIA PRÁVNYCH PREDPISOV KAPITOLA I Bežné platby a pohyb kapitálu Článok 60 Zmluvné strany sa zaväzujú povoliť vo voľne zameniteľnej mene akékoľvek platby na bežný účet platobnej bilancie pokiaľ sa transakcie, ktoré sú základom platieb týkajú pohybov tovarov, služieb alebo osôb medzi zmluvnými stranami, ktoré boli liberalizované na základe tejto dohody. Článok 61 1. Pokiaľ ide o transakcie na kapitálových účtoch platobnej bilancie, od dátumu nadobudnutia platnosti tejto dohody členské štátya a Bulharsko zabezpečia voľný pohyb kapitálu týkajúceho sa priamych investícií spoločností realizovaných v spoločnostiach vytvorených v súlade s právnymi predpismi hostiteľskej krajiny a investícií vykonaných v súlade s ustanoveniami kapitoly II hlavy IV a likvidácie alebo repatriácie týchto investícií a ľubovoľných ziskov vyplývajúcich z takýchto investícií. Napriek vyššie uvedenému ustanoveniu bude takýto voľný pohyb, likvidácia alebo repatriácia zabezpečená na konci prvej etapy uvedenej v článku 7 pre všetky investície spojené s usadením štátnych príslušníkov Spoločenstva, ktorí sa v Bulharsku usadzujú ako samozamestnávatelia podľa kapitoly II hlavy IV. 2. Bez toho, aby tým bol dotknutý odsek 1, členské štáty od nadobudnutia platnosti tejto dohody a Bulharsko od konca piateho roku nasledujúceho po nadobudnutí platnosti tejto dohody nebudú zavádzať žiadne nové valutové obmedzenia týkajúce sa pohybu kapitálu a bežných platieb medzi osobami s trvalým pobytom v Spoločenstve a v Bulharsku a nesprísnia existujúce dojednania. 3. Ustanovenia odsekov 1 a 2 nebránia Bulharsku v uplatňovaní reštrikcií v prípade zahraničných investícií zo strany bulharských štátnych príslušníkov a spoločností. Akokoľvek, likvidácia alebo repatriácia investícií realizovaných v Bulharsku a akéhokoľvek zisku plynúceho z nich nesmie byť ovplyvnená. 4. Zmluvné strany sa vzájomne radia s cieľom uľahčiť pohyb kapitálu medzi Spoločenstvom a Bulharskom na účely podporovania hlavných cieľov tejto dohody. Článok 62 1. Počas piatich rokov nasledujúcich po dátume nadobudnutia platnosti dohody, zmluvné strany príjmu opatrenia umožňujúce vytváranie nevyhnutných podmienok pre postupné uplatňovanie zásad Spoločenstva o voľnom pohybe kapitálu. 2. Na konci piateho roku od nadobudnutia platnosti dohody, asociačná rada preskúma spôsoby, ako umožniť uplatňovanie zásad Spoločenstva o pohybe kapitálu v plnom rozsahu. Článok 63 S odvolaním sa na ustanovenia tejto kapitoly a napriek ustanoveniam článku 65, až do zavedenia úplnej konvertibilitybulharskej meny v zmysle článku VIII Medzinárodného menového fondu (MMF) Bulharsko môže vo výnimočných prípadoch uplatňovať devízové obmedzenia spojené s udeľovaním alebo prijímaním krátkodobých a strednodobých finančných úverov v takom rozsahu, v akom sú takéto obmedzenia uvalené na Bulharsko pre udelenie takýchto úverov a sú povolené v súlade so štatútom Bulharska podľa MMF. Bulharsko uplatňuje tieto obmedzenia nediskriminačným spôsobom. Uplatňujú sa tak, aby došlo k čo najmenšiemu narušeniu tejto dohody. Bulharsko musí okamžite informovať asociačnú radu o zavedení takýchto opatrení a o akýchkoľvek zmenách takýchto opatrení. KAPITOLA II Hospodárska súťaž a iné hospodárske ustanovenia Článok 64 1. Nasledujúce je nezlučiteľné s riadnym fungovaním dohody, ak to môže ovplyvniť obchod medzi Spoločenstvom a Bulharskom: i) všetky dohody medzi podnikmi, rozhodnutia združení podnikov a zosúladené postupy medzi podnikmi, ktorých cieľom alebo účinkom je zabraňovanie, obmedzovanie alebo skresľovanie hospodárskej súťaže; ii) zneužitie dominantného postavenia jedným alebo viacerými podnikmi na území Spoločenstva alebo Bulharska ako celku alebo na ich podstatnej časti; iii) akákoľvek verejná pomoc, ktorá skresľuje alebo môže skresľovať hospodársku súťaž zvýhodňovaním určitých podnikov alebo výroby určitého tovaru. 2. Akékoľvek činnosti v rozpore s týmto článkom budú posudzované na základe kritérií vyplývajúcich z uplatňovania pravidiel článkov 85, 86 a 92 Zmluvy o založení Európskeho hospodárskeho spoločenstva. 3. Asociačná rada príjme do troch rokov od nadobudnutia platnosti tejto dohody nevyhnutné pravidlá na uplatňovanie odsekov 1 a 2. 4. a) Na účely uplatňovania ustanovení odseku 1 bodu iii) strany uznávajú, že počas prvých piatich rokov po nadobudnutí platnosti tejto dohody bude každá štátna podpora poskytnutá zo strany Bulharska posudzovaná berúc do úvahy skutočnosť, že Bulharsko sa bude považovať za oblasť identickú s tými oblasťami Spoločenstva, ktoré sú opísané v článku 92 ods. 3 písm. a) Zmluvy o založení Európskeho hospodárskeho spoločenstva. Asociačná rada pri zohľadnení ekonomickej situácie Bulharska rozhodne, či sa má toto obdobie predĺžiť na ďalšie obdobie piatich rokov. b) Každá strana zabezpečí transparentnosť v oblasti oficiálnej podpory, okrem iného podávaním ročných správ druhej strane o celkovom objeme a distribúcii poskytnutej podpory a, na požiadanie, poskytnutím informácií o programoch podpory. Na žiadosť jednej zmluvnej strany druhá zmluvná strana poskytne informácie o konkrétnych jednotlivých prípadoch verejnej pomoci. 5. Vzhľadom na výrobky uvedené v kapitole II a III hlavy II: - ustanovenia odseku 1 bodu iii) sa neuplatňujú, - akékoľvek činnosti v rozpore s odsekom 1 bodom i) budú posudzované v súlade s kritériami stanovenými Spoločenstvom na základe článkov 42 a 43 Zmluvy o založení Európskeho hospodárskeho spoločenstva a najmä kritérií stanovených v nariadení Rady č. 26/1962. 6. Ak Spoločenstvo alebo Bulharsko dospejú k záveru, že konkrétna prax je nezlučiteľná s podmienkami odseku 1 a: - nezaobchádza sa s ňou podľa vykonávacích pravidiel uvedených v odseku 3 alebo - ak takéto pravidlá neexistujú a ak takáto prax spôsobuje alebo hrozí spôsobiť závažné poškodenie záujmov druhej strany alebo materiálne škody jej domácemu odvetviu vrátane jej odvetvia služieb, môže prijať primerané opatrenia po konzultácii v asociačnej rade alebo po 30 pracovných dňoch od žiadosti o takúto konzultáciu. V prípade postupov nezlučiteľných s odsekom 1 bodom iii) tohto článku môžu byť takéto príslušné opatrenia, ak sa na ne uplatňuje Všeobecná dohoda o clách a obchode, prijímané iba v súlade s postupmi a za podmienok stanovených Všeobecnou dohodou o clách a obchode a akýmkoľvek iným nástrojom dohodnutým pod záštitou uvedenej dohody uplatniteľnými medzi zmluvnými stranami. 7. Napriek akýmkoľvek iným rozporným opatreniam prijatým v súlade s odsekom 3 zmluvné strany si vymieňajú informácie pri zohľadnení obmedzení vyplývajúcich z požiadaviek služobného a obchodného tajomstva. 8. Tento článok sa neuplatňuje na výrobky, na ktoré sa vzťahuje Zmluva o založení Európskeho spoločenstva uhlia a ocele, ktoré podliehajú protokolu 2. Článok 65 1. Zmluvné strany sa budú snažiť zabrániť zavedeniu reštriktívnych opatrení na účely platobnej bilancie vrátane opatrení týkajúcich sa dovozov. V prípade ich zavedenia zmluvná strana, ktorá tieto opatrenia zaviedla, predloží druhej zmluvnej strane časový harmonogram ich odstránenia. 2. Pokiaľ jeden alebo viacero členských štátov alebo Bulharsko sa ocitnú vo vážnych ťažkostiach v oblasti platobnej bilancie alebo im bezprostredne hrozia, Spoločenstvo alebo Bulharsko, podľa potreby, môžu v súlade s podmienkami stanovenými v rámci dohody WTO prijať obmedzujúce opatrenia, vrátane opatrení týkajúcich sa dovozov, ktoré majú obmedzené trvanie a nemôžu ísť nad rámec toho, čo je striktne potrebné na nápravu situácie platobnej bilancie. Spoločenstvo alebo Bulharsko podľa okolností, okamžite o tomto informujú druhú stranu. 3. Žiadne reštriktívne opatrenia sa neuplatňujú na transfery týkajúce sa investícií a najmä repatriácie čiastok investovaných alebo reinvestovaných alebo akýchkoľvek príjmov, ktoré z nich pochádzajú. Článok 66 Pokiaľ ide o verejné podniky a podniky, ktorým boli udelené osobitné alebo výhradné práva, asociačná rada zabezpečí, aby počnúc tretím rokom od dátumu nadobudnutia platnosti dohody princípy Zmluvy o založení Európskeho hospodárskeho spoločenstva, menovite článok 90 a princípy záverečného dokumentu bonnského zasadania Konferencie o bezpečnosti a spolupráci v Európe z apríla 1990 (menovite podnikateľská sloboda rozhodovania) boli dodržiavané. Článok 67 1. Bulharsko bude naďalej zlepšovať ochranu práv duševného, priemyselného a obchodného vlastníctva, aby zabezpečilo, že do konca piateho roku po nadobudnutí platnosti tejto dohody bude úroveň ochrany podobná úrovni, ktorá existuje v Spoločenstve, vrátane porovnateľných prostriedkov na vymáhanie takýchto práv. 2. V tom istom čase Bulharsko požiada o pristúpenie k Mníchovskému dohovoru o udeľovaní európskych patentov z 5. októbra 1973. Bulharsko taktiež pristúpi k ostatným multilaterálnym dohovorom o právach duševného, priemyselného a obchodného vlastníctva (uvedené v odseku 1 prílohy VI), ktorých sú členské štáty zmluvnými stranami alebo ktoré sú zmluvnými štátmi de facto uplatňované. Článok 68 1. Zmluvné strany posúdia začatie udeľovania verejných zmlúv na základe princípov nediskriminácie a reciprocity, najmä v kontexte GATT, čo je želaným cieľom. 2. Bulharským spoločnostiam definovaným v článku 49 sa poskytne prístup k postupom prideľovania kontraktu v Spoločenstve na základe pravidiel Spoločenstva pre obstarávanie pri takom zaobchádzaní, ktoré nebude menej priaznivé ako zaobchádzanie poskytnuté spoločnostiam Spoločenstva od nadobudnutia platnosti tejto dohody. Spoločnostiam Spoločenstva definovaným v článku 49 sa poskytne prístup k postupom prideľovania kontraktov v Bulharsku pri takom zaobchádzaní, ktoré nebude menej priaznivé ako zaobchádzanie poskytnuté bulharským spoločnostiam, najneskôr na konci prechodného obdobia uvedeného v článku 7. Spoločnosti Spoločenstva zriadené v Bulharsku podľa ustanovení kapitoly II hlavy IV vo forme dcérskych spoločností opísaných v článku 45 a vo formách opísaných v článku 55 budú mať po nadobudnutí platnosti dohody prístup k postupom prideľovania kontraktu pri takom zaobchádzaní, ktoré nebude menej priaznivé ako zaobchádzanie poskytnuté bulharským spoločnostiam. Spoločnostiam Spoločenstva zriadeným v Bulharsku vo forme filiálok alebo agentúr opísaných v článku 45 bude poskytnuté takéto zaobchádzanie najneskôr na konci prechodného obdobia. Asociačná rada bude periodicky skúmať možnosť Bulharska poskytnúť prístup k postupom prideľovania v Bulharsku pre všetky spoločnosti Spoločenstva pred ukončením prechodného obdobia. 3. Pokiaľ ide o usadenie, činnosti, poskytovanie služieb medzi Spoločenstvom a Bulharskom, ako aj o zamestnávaní a pohyb pracovných síl v súvislosti s plnením verejných kontraktov, uplatňujú sa ustanovenia článkov 38 až 59. KAPITOLA III Aproximácia právnych predpisov Článok 69 Zmluvné strany uznávajú, že dôležitou podmienkou hospodárskej integrácie Bulharska do Spoločenstva je aproximácia existujúcej a budúcej legislatívy Bulharska s legislatívou Spoločenstva. Bulharsko vynaloží akékoľvek potrebné úsilie, aby zabezpečilo postupnú zlučiteľnosť jeho legislatívy s legislatívou Spoločenstva. Článok 70 Aproximácia právnych predpisov sa rozšíri najmä na nasledujúce oblasti: colné právo, podnikové právo, bankové právo, podnikové účty a dane, duševné vlastníctvo, ochrana pracujúcich na pracovisku, finančné služby, pravidlá súťaže, verejné zaobstarávanie, ochrana zdravia a života ľudí, zvierat a rastlinstva, životné prostredie, ochrana spotrebiteľa, nepriame zdaňovanie, technické pravidlá a normy, jadrové zákony a nariadenia, doprava a životné prostredie. Článok 71 Spoločenstvo poskytne Bulharsku technickú pomoc pre implementáciu týchto opatrení, ktorá môže okrem iného zahŕňať: - výmenu odborníkov, - včasné poskytnutie informácií najmä o príslušnej legislatíve, - organizovanie seminárov, - odborné vzdelávanie, - pomoc pri preklade legislatívy Spoločenstva v príslušných sektoroch. HLAVA VI HOSPODÁRSKA SPOLUPRÁCA Článok 72 1. Spoločenstvo a Bulharsko nadviažu ekonomickú spoluprácu zameranú na prispievanie k potenciálu rastu a rozvoja Bulharska. Takáto spolupráca posilní existujúce hospodárske prepojenia na čo možnom najširšom základe v prospech obidvoch zmluvných strán. 2. Navrhnú sa zásady a iné opatrenia pre hospodársky a sociálny rozvoj Bulharska a budú sa riadiť princípom trvalo udržateľného rozvoja. Tieto zásady musia zabezpečiť, aby ekologické hľadiská boli taktiež plne začlenené od začiatku a aby boli prepojené s požiadavkami harmonického sociálneho rozvoja. 3. Na tieto účely by spolupráca mala byť zameraná najmä na zásady a opatrenia týkajúce sa priemyslu vrátane investícií, poľnohospodárstva a odvetvia agropriemyslu, energetiky, dopravy, telekomunikácií, regionálneho rozvoja a cestovného ruchu. 4. Zvláštna pozornosť sa bude venovať opatreniam, ktoré môžu podporovať spoluprácu medzi krajinami strednej a východnej Európy z hľadiska stimulovania harmonického rozvoja v regióne. Článok 73 Priemyselná spolupráca 1. Spolupráca sa zameria najmä na podporu: - priemyselnej spolupráce medzi ekonomickými operátormi obidvoch strán, s osobitným cieľom posilňovať súkromný sektor, - účasti Spoločenstva na úsilí Bulharska tak vo verejnom ako aj v súkromnom sektore modernizovať a reštrukturalizovať svoj priemysel, čo bude mať za následok prechod od centrálne plánovaného systému na trhovú ekonomiku za podmienok, ktoré zabezpečia ochranu životného prostredia, - reštrukturalizácie jednotlivých sektorov; v tomto kontexte asociačná rada preskúma najmä problémy negatívne ovplyvňujúce sektor uhlia a ocele a konverziu obranného priemyslu, - zakladania nových podnikov v oblastiach, ktoré ponúkajú potenciál rastu, najmä v odvetviach ľahkého priemyslu, spotrebiteľských tovarov a trhových služieb, - transfer technológií a know-how. 2. Iniciatívy v oblasti priemyselnej spolupráce musia zohľadňovať priority stanovené Bulharskom. Cieľom iniciatív musí byť najmä vytvorenie vhodného rámca pre podniky, zlepšovanie manažmentu know-how a podpora transparentnosti pokiaľ sa jedná o trhy a podmienky pre podniky, a tam kde to pripadá do úvahy bude zahŕňať aj poskytovanie technickej pomoci. Článok 74 Podpora a ochrana investícií 1. Spolupráca musí byť zameraná na zachovanie a v prípade potreby zlepšovanie právneho rámca a priaznivej klímy pre súkromné investície a ich ochranu, či už domáce alebo zahraničné, čo je rozhodujúce pre ekonomickú a priemyselnú rekonštrukciu a rozvoj Bulharska. Spolupráca musí byť zameraná aj na stimulovanie a podporovanie zahraničných investícií a privatizáciu v Bulharsku. 2. Konkrétne ciele spolupráce zahrňujú: - uzavretie prípadných dohôd medzi členskými štátmi a Bulharskom o podpore a ochrane investícií, - uzavretie prípadných dohôd medzi členskými štátmi a Bulharskom o zamedzení dvojitého zdanenia, - realizáciu vhodných dohovorov pre transfer kapitálu, - pokračovanie v deregulácii a v zlepšovaní hospodárskej infraštruktúry, - výmenu informácií o investičných možnostiach, vo forme obchodných veľtrhov, výstav, obchodných týždňov a iných podujatí. - výmenu informácií o právnych predpisoch, nariadeniach a správnych postupoch v oblasti investícií. 3. Bulharsko uzná Investičné opatrenia týkajúce sa obchodu (TRIMs), hneď ako budú tieto prijaté v rámci GATT. Článok 75 Poľnohospodárske a priemyselné normy a posudzovanie zhody 1. Zmluvné strany budú spolupracovať s cieľom minimalizovať rozdiely v oblastiach štandardizácie a postupov posudzovania zhody. 2. Na tento účel je cieľom spolupráce: - podpora používania technických nariadení Spoločenstva a uplatňovania európskych noriem a postupov posudzovania zhody, - v prípade potreby, uzatvárať dohody o vzájomnom uznávaní v týchto oblastiach, - stimulovať aktívnu a pravidelnú účasť Bulharska na práci špecializovaných organizácií (CEN, Cenelec, ETSI, EOTC), - podporovať Bulharsko v Európskych programoch pre oblasť merania a skúšania, - podporovať výmenu technických a metodických informácií v oblasti kontroly kvality a výrobného procesu. 3. Ak to bude vhodné, Spoločenstvo poskytne Bulharsku technickú pomoc. Článok 76 Spolupráca vo vede a technike 1. Zmluvné strany budú podporovať spoluprácu v činnostiach výskumu a technického rozvoja. Mimoriadnu pozornosť budú venovať nasledujúcemu: - výmene informácií o vzájomných politikách v oblasti vedy a techniky, - organizácia spoločných vedeckých stretnutí (semináre a pracovné skupiny), - spoločné činnosti v oblasti výskumu a vývoja zamerané na stimulovanie vedeckého pokroku a transfer technológie a know-how, - školiace činnosti a programy mobilít pre výskumníkov a špecialistov z obidvoch strán, - rozvoj prostredia prispievajúceho k výskumu a uplatňovanie nových technológií a primeranej ochrany duševného vlastníctva výsledkov výskumu, - účasť Bulharska na programoch Spoločenstva v súlade s odeskom 3. V prípade potreby sa poskytne technická pomoc. 2. Asociačná rada stanoví príslušné postupy pre rozvíjanie spolupráce. 3. Spolupráca na základe rámcového programu Spoločenstva pre oblasť výskumu a technického rozvoja bude realizovaná v súlade s osobitnými dojednaniami, ktoré sa musia dojednať a uzavrieť v súlade s právnymi postupmi každej zo zmluvných strán. Článok 77 Vzdelávanie a odborná príprava 1. Spolupráca sa zameriava na harmonický rozvoj ľudských zdrojov a zvyšovanie úrovne všeobecného vzdelania a odbornej kvalifikácie v Bulharsku tak vo verejnom, ako aj v súkromnom sektore, berúc pritom do úvahy priority Bulharska. Vypracujú sa inštitucionálne rámce a plány spolupráce (budujúc na Európskej nadácii pre odborné vzdelávanie, keď bude táto založená, a na programe Tempus). V tomto kontexte sa taktiež posúdi a zváži účasť Bulharska na ostatných programoch Spoločenstva. 2. Spolupráca sa zameria najmä na nasledujúce oblasti: - reforma systému vzdelávania a odbornej prípravy v Bulharsku, - prvotné vzdelávanie, vzdelávanie v rámci zamestnania a rekvalifikácia, vrátane vzdelávania riadiacich a vedúcich pracovníkov a vysokých štátnych zamestnancov vo verejnom a súkromnom sektore, a to najmä v oblastiach priorít, ktoré sa určia, - spolupráca medzi univerzitami, spolupráca medzi univerzitami a firmami a mobilita učiteľov, študentov, riadiacich pracovníkov a mladých ľudí, - podporovanie vyučovania v oblasti európskych štúdií v rámci primeraných inštitúcií, - vzájomné uznávanie čiastkových štúdií a diplomov, - vyučovanie jazykov Spoločenstva a bulharského jazyka, - príprava tlmočníkov a prekladateľov a podporovanie využívania lingvistických noriem a terminológie Spoločenstva. Článok 78 Poľnohospodárstvo a odvetvie agropriemyslu 1. Spolupráca v tejto oblasti má za cieľ modernizáciu, reštrukturalizáciu a privatizáciu poľnohospodárstva a odvetvie agrompriemyslu Bulharska. Snahou bude najmä: - rozvíjať súkromné farmy a distribučné kanály, spôsoby skladovania, marketing, manažment atď., - modernizovať vidiecku infraštruktúru (doprava, zásobovanie vodou, telekomunikácie), - zlepšovať územné plánovanie vrátane výstavby a urbanistického plánovania, - zlepšovať produktivitu a kvalitu využívaním vhodných metód a produktov; zabezpečovať školenia a monitoring v oblasti využívania spôsobov proti znečisťovaniu spojených so vstupmi, - reštrukturalizovať, rozvíjať a modernizovať spracovateľské firmy a ich marketingové techniky, - podporovať komplementárnosť v poľnohospodárstve, - podporovať priemyselnú spoluprácu v poľnohospodárstve a výmenu know-how, najmä medzi súkromnými odvetviami v Spoločenstve a v Bulharsku, - rozvíjať spoluprácu v oblasti zdravia zvierat a rastlín, agropotravinového zdravia (najmä ionizácia) vrátane veterinárnej legislatívy a inšpekcie, rastlinnej a rastlinolekárskej legislatívy s cieľom zabezpečiť postupnú harmonizáciu s normami Spoločenstva prostredníctvom pomoci pri organizovaní školení a organizácii kontrol, - rozvíjať ekologicky čisté regióny, technológie a plodiny, - rozvíjať a podporovať efektívnu spoluprácu v oblasti systémov zabezpečenia kvality kompatibilných s modelmi Spoločenstva, - podporovať integrovaný vidiecky rozvoj v Bulharsku, - vymieňať informácie vo vzťahu k poľnohospodárskej politike a právnych predpisoch. 2. Na tieto účely poskytne Spoločenstvo primeranú technickú pomoc. Článok 79 Energetika 1. V rámci princípov trhovej ekonomiky a Európskej energetickej charty budú zmluvné strany spolupracovať s cieľom rozvíjať postupnú integráciu energetických trhov v Európe. 2. Spolupráca bude zahrňovať okrem iného technickú pomoc najmä v nasledujúcich oblastiach: - formulácia a plánovanie energetickej politiky, vrátane jej dlhodobých aspektov, - riadenie a školenia v sektore energetiky, - podporovanie úspor energie a energetickej platnosti, - rozvoj energetických zdrojov, - zlepšovanie distribúcie ako aj zdokonaľovanie a diverzifikácia dodávok, - ekologický dopad výroby a spotreby energií, - sektor jadrovej energetiky, - otváranie sa trhu s energiami vo väčšej miere, vrátane uľahčenia tranzitu plynu a elektrickej energie, - sektory elektrickej energie a plynu, vrátane zváženia možnosti vzájomného prepojenia zásobovacích sietí, - modernizácia energetickej infraštruktúry, - formulovanie rámcových podmienok spolupráce medzi podnikmi v tomto sektore, - transfer technológií a know-how. Článok 80 Jadrová bezpečnosť 1. Cieľom spolupráce je zabezpečiť bezpečnejšie využívanie jadrovej energie. 2. Spolupráca bude pokrývať nasledujúce témy: - zlepšovanie prevádzkovej bezpečnosti bulharských jadrových elektrární, - vyhodnotenie realizácie možností dodatočnej úpravy existujúcich jadrových elektrární vybavených reaktormi VVER 440, - aktualizácia odbornej prípravy riadiacich a ostatných pracovníkov jadrových zariadení, - aktualizácia bulharských právnych predpisov o bezpečnosti a posilňovaní dozorných orgánov a ich zdrojov, - jadrová bezpečnosť, pripravenosť a manažment v prípade jadrových havarijných situácií, - ochrana pred žiarením, vrátane monitorovania okolitého žiarenia, - problémy s palivovým cyklom a zabezpečenie jadrového materiálu, - nakladanie s rádioaktívnymi odpadmi, - odstavovanie z prevádzky a demontáž jadrových inštalácií, - dekontaminácia. 3. Spolupráca bude zahŕňať výmenu informácií a skúseností a činnosti v rámci výskumu a vývoja v súlade s článkom 76. Článok 81 Životné prostredie 1. Zmluvné strany rozvíjajú a prehlbujú svoju spoluprácu v oblasti životného prostredia a zdravia ľudí, ktorej prisúdili prioritu. 2. Spolupráca sa týka: - účinného sledovania úrovní znečistenia; informačných systémov o stave životného prostredia, - boja proti lokálnemu, regionálnemu a cezhraničnému znečisťovaniu ovzdušia a vôd, - trvale udržateľnej, účinnej a environmentálne efektívnej výrobe a využívania energie, bezpečnosti priemyselných závodov, - riadenia vodných zdrojov pre hraničné vodné cesty vrátane cezhraničných vodných ciest v súlade s princípmi medzinárodného práva a najmä v súlade s ustanoveniami Dohovoru o ochrane a využívaní cezhraničných vodných tokov a medzinárodných jazier, - klasifikácie chemikálií a bezpečnej manipulácie s nimi, - kvality vody, najmä cezhraničných vodných ciest (vrátane Dunaja a Čierneho mora), - efektívnej prevencie a znižovania miery znečisťovania vôd, najmä zdrojov pitnej vody, - redukovania odpadu, recyklovania odpadu a bezpečnej likvidácie odpadu, vykonávania Bazilejského dohovoru, - environmentálneho dopadu poľnohospodárstva, degradácie, slanosti a okysľovania pôdy, - ochrany lesov, flóry a fauny; obnovy ekologickej stability vidieka, - územného plánovania vrátane výstavby a urbanistického plánovania, - riadenia pobrežnej zóny, - využívania ekonomických a fiškálnych nástrojov, - zmien globálneho podnebia a jeho ochrany, - environmentálneho vzdelávania a povedomia, - implementácie regionálnych medzinárodných programov, okrem iného týkajúcich sa povodia Dunaja a Čierneho mora. 3. Spolupráca sa uskutoční najmä prostredníctvom: - výmeny informácií a výmeny expertov, vrátane informácií a expertov, ktorí sa zaoberajú transferom čistých technológií, - programov odborného vzdelávania, - harmonizácie právnych predpisov (noriem Spoločenstva), nariadení, štandardov, noriem a metodológie, - spolupráce na regionálnej úrovni pokiaľ možno vrátane realizácie spoločných programov na medzinárodnej úrovni, najmä v oblasti manažmentu, ochrany a kvality vôd cezhraničných vodných ciest; spolupráce v rámci Európskej ekologickej agentúry, hneď ako bude táto agentúra založená. - rozvoja stratégií, najmä so zreteľom na globálne a klimatické otázky, - štúdií environmentálneho dopadu, - zlepšovania ekologického manažmentu, okrem iného správy vôd. 4. Protokol 8 stanovuje dojednania uplatniteľné na riadenie, ochranu a kvalitu vôd cezhraničných vodných ciest. Článok 82 Doprava 1. Zmluvné strany rozvíjajú a prehlbujú vzájomnú spoluprácu tak, aby Bulharsku umožnili: - reštrukturalizovať a modernizovať dopravu, - zlepšovať pohyb cestujúcich a tovarov a prístup na trh dopravy odbúravaním správnych, technických a ostatných prekážok, - uľahčovať tranzit Spoločenstva cez Bulharsko formou cestnej, železničnej, vnútroštátnej riečnej a kombinovanej dopravy, - dosiahnuť prevádzkové štandardy porovnateľné so štandardmi v Spoločenstve. 2. Spolupráca zahrňuje najmä nasledujúce oblasti: - ekonomické, právne a technické školiace programy, - poskytovanie technickej pomoci a poradenstvo a výmena informácií. 3. Spolupráca zahrňuje najmä nasledujúce prioritné oblasti: - cestnú dopravu, vrátane postupného uľahčovania tranzitných podmienok, - správu železníc a letísk, vrátane spolupráce medzi príslušnými vnútroštátnymi orgánmi, - rozvoja cestnej siete a modernizácie, na hlavných trasách spoločného záujmu a transeurópskych prepojeniach, infraštruktúry ciest, vnútroštátnych riečnych ciest, železníc a infraštruktúry prístavov a letísk a kombinovanú dopravu, - územného plánovania vrátane výstavby a urbanistického plánovania, - modernizáciu technického vybavenia s cieľom spĺňať štandardy Spoločenstva, najmä v oblastiach cestnej a železničnej dopravy, multimodálnej dopravy a prekládky, - formulovanie konzistentných dopravných politík porovnateľných s politikami uplatniteľnými v Spoločenstve, - podporovanie spoločných technických a výskumných programov v súlade s článkom 76. Článok 83 Telekomunikácie a poštové služby 1. Zmluvné strany budú rozširovať a prehlbovať spoluprácu v tejto oblasti a na tento účel začnú najmä nasledujúce aktivity: - výmenu informácií o telekomunikačných politikách a politikách v oblasti poštových služieb, - výmenu technických a ostatných informácií a organizovanie seminárov, pracovných skupín a konferencií pre expertov obidvoch strán, - vykonávanie činností v oblasti odborného vzdelávania a poradenstva, - vykonávanie transferov technológie a know-how vo všetkých prvkoch telekomunikácií a poštových služieb, - zabezpečovanie príslušných úradov na obidvoch stranách s cieľom realizácie spoločných projektov, - podporovanie európskych noriem, systémov certifikácie a regulačných prístupov, - podporovanie nových komunikačných možností, služieb a inštalácií, najmä s komerčnými aplikáciami. 2. Tieto činnosti budú zamerané na nasledujúce prioritné oblasti: - rozvoj a uplatňovanie sektorovej trhovej politiky v oblasti telekomunikácií a poštových služieb v Bulharsku, právnych a regulačných výnosov a postupov, - modernizáciu bulharskej telekomunikačnej siete a jej integráciu do európskych a svetových sietí, - spoluprácu v rámci štruktúr európskej štandardizácie, - integráciu transeurópskych systémov; právne a regulačné aspekty telekomunikácií, - riadenie telekomunikácií v novom technickom prostredí: organizačné štruktúry, stratégiu a plánovanie, princípy nákupu. Článok 84 Bankovníctvo, poisťovníctvo a ostatné finančné služby 1. Zmluvné strany budú spolupracovať s cieľom vytvoriť a rozvíjať vhodný priestor pre stimulovanie sektoru bankovníctva, poisťovníctva a finančných služieb v Bulharsku. 2. Spolupráca bude zameraná na: - zlepšovanie účinných účtovných a kontrolných systémov v Bulharsku založených na štandardoch Európskeho spoločenstva, - posilňovanie a reštrukturalizáciu bankových a finančných systémov, - zlepšovanie a harmonizáciu dozoru a regulačného systému bankových a finančných služieb, - vypracovanie terminologických slovníkov, - výmenu informácií najmä vzhľadom na navrhovanú legislatívu, - vypracovanie a preklad legislatívy Spoločenstva a Bulharska. 3. Na tieto účely bude spolupráca zahŕňať poskytovanie technickej pomoci a odborného vzdelávania. Článok 85 Spolupráca v oblasti auditu a finančnej kontroly 1. Zmluvné strany budú spolupracovať s cieľom rozvíjať systémy účinnej finančnej kontroly a auditu v bulharskej administratíve pri dodržiavaní štandardných metód a postupov Spoločenstva. 2. Spolupráca bude zameraná na: - výmenu relevantných informácií o systémoch auditu, - unifikáciu dokumentácie auditu, - činnosti v oblasti odborného vzdelávania a poradenstva. 3. Na tieto účely poskytne Spoločenstvo v prípade potreby technickú pomoc. Článok 86 Menová politika Na žiadosť bulharských orgánov Spoločenstvo poskytne technickú pomoc určenú na podporu úsilia Bulharska o zavedenie úplnej konvertibility leva a postupnú aproximáciu jeho politík s politikami európskeho menového systému. Toto zahrňuje neformálne výmeny informácií týkajúcich sa princípov a fungovania Európskeho menového systému. Článok 87 Pranie špinavých peňazí 1. Zmluvné strany vytvoria rámec spolupráce zameranej na zabránenie používania ich finančných systémov na pranie prostriedkov pochádzajúcich z kriminálnych činností všeobecne a najmä z drogových priestupkov. 2. Spolupráca v tejto oblasti bude zahrňovať administratívnu a technickú pomoc na účely stanovenia vhodných noriem proti praniu špinavých peňazí rovnocenných s normami prijatými v tejto oblasti Spoločenstvom a medzinárodným fórom, vrátane pracovnej skupiny pre finančnú činnosť (FATF – Financial Action Task Force). Článok 88 Regionálny rozvoj 1. Zmluvné strany posilnia spoluprácu v oblasti regionálneho rozvoja a územného plánovania. 2. Na tento účel je možné vykonať akékoľvek z nasledujúcich opatrení: - výmena informácií medzi národnými, regionálnymi alebo miestnymi orgánmi o regionálnej politike a územnom plánovaní a, tam kde to pripadá do úvahy, poskytovanie pomoci Bulharsku pri formulovaní takejto politiky, - spoločná akcia regionálnych a miestnych orgánov v oblasti ekonomického rozvoja, - štúdia o spoločnom prístupe pri rozvoji regiónov nachádzajúcich sa na hranici Bulharska so Spoločenstvom, - výmena návštev na účely využívania možností spolupráce a pomoci, - výmena štátnych zamestnancov alebo expertov, - poskytovanie technickej pomoci s mimoriadnym dôrazom na rozvoj znevýhodnených oblastí, - vypracovanie programov výmeny informácií a skúseností rôznymi spôsobmi, vrátane seminárov. Článok 89 Spolupráca v sociálnej oblasti 1. Pokiaľ ide o zdravie a bezpečnosť, zmluvné strany budú rozvíjať vzájomnú spoluprácu s cieľom zlepšiť úroveň ochrany zdravia a bezpečnosti pracovníkov, pričom za referenčnú sa bude považovať úroveň ochrany existujúca v Spoločenstve. Spolupráca zahrňuje najmä nasledujúce oblasti: - poskytovanie technickej pomoci, - výmenu odborníkov, - spoluprácu medzi firmami, - informácie a správnu a inú relevantnú pomoc poskytovanú firmám a školiacim operáciám, - spoluprácu v oblasti zdravia ľudí. 2. Vzhľadom na zamestnanosť, spolupráca medzi zmluvnými stranami bude zameraná najmä na: - organizáciu trhu pracovných síl, - hľadanie pracovných miest a poradenské služby pre oblasť pracovnej činnosti, - plánovanie a implementáciu regionálnych reštrukturalizačných programov, - podporu rozvoja lokálnej zamestnanosti. Spolupráca v tejto oblasti sa musí realizovať pomocou takých akcií, ako je vypracovávanie štúdií, poskytovanie expertných služieb a informovanie a odborné vzdelávanie. 3. So zreteľom na sociálne zabezpečenie spolupráca medzi zmluvnými stranami sa bude usilovať o prispôsobenie bulharského systému sociálneho zabezpečenia novej ekonomickej a sociálnej situácii, najmä poskytovaním služieb odborníkmi, informovaním a odborným vzdelávaním. Článok 90 Cestovný ruch Zmluvné strany zvýšia a rozvinú spoluprácu, ktorá zahŕňa: - uľahčovanie turistického ruchu, a tam kde to pripadá do úvahy, zjednodušenie príslušných formalít, - pomoc Bulharsku pri privatizácii sektoru cestovného ruchu ako aj pri vypracovávaní účinných štátnych a podnikových politík pre vytváranie optimálnych právnych, správnych a finančných mechanizmov jeho ďalšieho rozvoja, - zvyšovanie informačného toku cestou medzinárodných sietí, databáz atď., - transfer know-how prostredníctvom odborného vzdelávania, výmen a seminárov, - študovanie možnosti spoločných operácií (cezhraničné projekty, družobné mestá atď.), - výmena názorov a zabezpečenie vhodných výmen informácií o hlavných otázkach vzájomného záujmu ovplyvňujúcich sektor cestovného ruchu. Článok 91 Malé a stredné podniky 1. Zmluvné strany sa zamerajú na rozvoj a posilnenie malých a stredných podnikov (MSP) najmä v súkromnom sektore, a spoluprácu medzi malými a strednými podnikmi Spoločenstva a Bulharska. 2. Budú stimulovať výmenu informácií a know-how v nasledujúcich oblastiach: - zdokonaľovanie, tam kde to pripadá do úvahy, právnych, správnych, technických, daňových a finančných podmienok pre zriaďovanie a rozširovanie malých a stredných podnikov a pre cezhraničnú spoluprácu, - poskytovanie špecializovaných služieb požadovaných zo strany malých a stredných podnikov (odborné vzdelávanie riadiacich pracovníkov, účtovníctvo, marketing, kvalita, kontrola, atď.) a posilňovanie agentúr, ktoré takéto služby poskytujú, - vytváranie príslušných prepojení s operátormi Spoločenstva s cieľom zlepšiť tok informácií smerom k malým a stredným podnikom a podporovať cezhraničnú spoluprácu (napríklad sieť pre obchodnú spoluprácu (BC-NET), euro-info-centrá, konferencie atď.). 3. Spolupráca bude zahŕňať poskytovanie technickej pomoci najmä pre vytvorenie príslušnej inštitucionálnej podpory pre malé a stredné podniky na národnej ako aj na regionálnej úrovni, týkajúcej sa finančných, školiacich, poradenských, technických a obchodných služieb. Článok 92 Informácie a audiovizuálny sektor 1. Spoločenstvo a Bulharsko príjmu vhodné kroky na posilnenie účinnej vzájomnej výmeny informácií. Priorita sa bude klásť na programy zamerané na poskytovanie základných informácií širokej verejnosti o Spoločenstve a o profesijných kruhoch v Bulharsku spolu so špecializovanejšími informáciami, ktoré zahrňujú, tam, kde to pripadá do úvahy, prístup k databázam Spoločenstva. 2. Zmluvné strany budú spolupracovať na podporovaní audiovizuálneho priemyslu v Európe. Audiovizuálny sektor v Bulharsku by sa mohol participovať najmä na činnostiach zriadených Spoločenstvom v rámci programu Media v zmysle postupov stanovených orgánmi zodpovednými za riadenie každej činnosti a v súlade s ustanoveniami rozhodnutia Rady Európskych spoločenstiev z 21. decembra 1990, ktorým bol tento program uvedený do života. Spoločenstvo bude stimulovať bulharský audiovizuálny sektor na participácii na príslušných programoch Eureka. Zmluvné strany budú koordinovať, a tam, kde to pripadá do úvahy, harmonizovať svoju politiku týkajúcu sa regulácie cezhraničného vysielania, technických noriem v audiovizuálnej oblasti a podporovania európskej audiovizuálnej techniky. Spolupráca môže okrem iného zahŕňať výmenu programov, štipendistov a možností odborného vzdelávania novinárov a iných mediálnych profesionálov. Článok 93 Ochrana spotrebiteľa 1. Zmluvné strany budú spolupracovať s cieľom dosiahnuť úplnú kompatibilitu medzi systémami ochrany spotrebiteľa v Bulharsku a v Spoločenstve. 2. Na tieto účely bude spolupráca v rámci existujúcich možností zahŕňať: - výmenu informácií a expertov, - prístup k databázam Spoločenstva, - školiace operácie a technickú pomoc. Článok 94 Clá 1. Cieľom spolupráce je zaručiť súlad so všetkými ustanoveniami, navrhnutými na prijatie, v súvislosti s obchodovaním a dosiahnuť aproximáciu bulharského colného systému so systémom Spoločenstva a tak napomáhať uľahčovaniu krokov smerom k liberalizácii plánovanej v zmysle tejto dohody. 2. Spolupráca zahrňuje najmä nasledujúce oblasti: - výmenu informácií, - rozvoj príslušnej infraštruktúry prechodových bodov medzi zmluvnými stranami, - zavedenie kombinovanej nomenklatúry a jednotného administratívneho dokumentu zo strany Bulharska, - prepojenie medzi tranzitnými systémami Spoločenstva a Bulharska, - zjednodušenie inšpekcií a formalít v súvislosti s prepravou tovaru, - organizovanie seminárov a výukových období, - podpora pri zavádzaní moderných colných informačných systémov. V prípade potreby sa poskytne technická pomoc. 3. Bez toho, aby bola dotknutá ďalšia spolupráca predpokladaná v tejto dohode a najmä podľa článku 97 vzájomná pomoc medzi správnymi orgánmi v colných záležitostiach zmluvných strán sa uskutoční v súlade s ustanoveniami protokolu 6. Článok 95 Spolupráca v oblasti štatistiky 1. Spolupráca v tejto oblasti má za cieľ rozvoj účinného štatistického systému na zabezpečenie, rýchlym a včasným spôsobom, spoľahlivej štatistiky potrebnej na podporu a sledovanie procesu hospodárskych reforiem a prispenie k rozvoju súkromného podnikania v Bulharsku. 2. Strany budú spolupracovať najmä s cieľom: - posilniť bulharský štatistický aparát, - uskutočniť harmonizáciu s medzinárodnými (a najmä komunitárnymi) metódami, normami a klasifikáciami, - poskytovať údaje potrebné na udržanie a sledovanie hospodárskej reformy, - poskytovať ekonomickým operátorom súkromného sektora príslušné makroekonomické a mikroekonomické údaje, - garantovať dôvernosť údajov, - vymieňať si štatistické informácie. 3. Na tieto účely poskytne Spoločenstvo v prípade potreby technickú pomoc. Článok 96 Ekonomika 1. Spoločenstvo a Bulharsko uľahčia proces ekonomických reforiem a integrácie spoluprácou zameranou na zlepšenie porozumenia základov svojich ekonomík a navrhovania a realizácie ekonomickej politiky v trhových ekonomikách. 2. Na tento účel Spoločenstvo a Bulharsko budú: - vymieňať si informácie o makroekonomickej výkonnosti a perspektívach a o stratégiách rozvoja, - spoločne analyzovať ekonomické otázky obojstranného záujmu vrátane rámcovaní ekonomickej politiky a nástrojov jej realizácie, - najmä programom Akcia pre spoluprácu v ekonomike (ACE) stimulovať rozsiahlu spoluprácu medzi ekonómami a manažérmi v Spoločenstve a v Bulharsku s cieľom urýchliť transfer know-how pre navrhovanie ekonomických zásad a zabezpečiť intenzívne šírenie výsledkov výskumu, relevantného daným zásadám. Článok 97 Drogy 1. Spolupráca bude zameraná najmä na zvyšovanie platnosti zásad a opatrení na boj proti dodávkam a ilegálnemu obchodovaniu s narkotikami a psychotropnými látkami a na zníženie zneužívania týchto produktov. 2. Zmluvné strany sa dohodnú na potrebných postupoch spolupráce s cieľom dosiahnuť tieto hlavné ciele, vrátane spôsobov realizácie spoločných akcií. Ich akcie budú založené na konzultáciách a úzkej spolupráci pokiaľ sa jedná o hlavné ciele a politické opatrenia v oblastiach na ktoré je zameraný odsek 1. 3. Spolupráca medzi zmluvnými stranami zahŕňa technickú a správnu pomoc, ktorá by sa mohla zaoberať najmä nasledujúcimi oblasťami: - navrhovanie a implementácia národnej legislatívy, - vytváranie alebo posilňovanie inštitúcií a informačných stredísk a sociálnych a zdravotných stredísk, - zvyšovanie platnosti inštitúcií angažujúcich sa v boji s nelegálnym obchodovaním s drogami, - odborné vzdelávanie pracovníkov a výskum, - prevencia zneužívania prekurzorov a iných základných chemikálií používaných na nelegálnu výrobu narkotických drog alebo psychotropných látok zavedením vhodných noriem, rovnocenných s normami prijatými Spoločenstvom a príslušnými medzinárodnými orgánmi, najmä Chemickou akčnou pracovnou skupinou (CATF). Zmluvné strany sa môžu dohodnúť aj na zahrnutí iných oblastí. HLAVA VII KULTÚRNA SPOLUPRÁCA Článok 98 Berúc do úvahy Slávnostné vyhlásenie o Európskej únii zmluvné strany sa zaväzujú podporovať, stimulovať a uľahčovať kultúrnu spoluprácu. Tam kde to pripadá do úvahy, programy Spoločenstva o spolupráci v oblasti kultúry alebo programy jedného alebo viacerých členských štátov môžu byť rozšírené na Bulharsko, a môžu sa rozvíjať ďalšie činnosti obojstranného záujmu. Táto spolupráca sa môže vzťahovať najmä na: - výmenu nekomerčných umeleckých diel a umelcov, - filmovú produkciu a filmový priemysel, berúc do úvahy spoluprácu v audiovizuálnom sektore ako to stanovuje článok 92, - prekladanie literárnych diel, - udržiavanie a obnovu pamätníkov a nálezísk (architektonické a kultúrne dedičstvo), - odborné vzdelávanie osôb zaoberajúcich sa kultúrnymi záležitosťami, - organizovanie európsky orientovaných kultúrnych podujatí. HLAVA VIII FINANČNÁ SPOLUPRÁCA Článok 99 Na účely dosiahnutia cieľov dohody a v súlade s článkami 100, 101, 103 a 104 bez toho, aby tým bol dotknutý článok 102, Bulharsko bude profitovať z dočasnej finančnej pomoci zo strany Spoločenstva vo forme grantov a pôžičiek vrátane pôžičiek od Európskej investičnej banky v súlade s ustanoveniami článku 18 štatútu banky, s cieľom urýchliť ekonomickú transformáciu Bulharska a pomôcť Bulharsku vysporiadať sa s ekonomickými a sociálnymi dôsledkami v štrukturálnych zmenách. Článok 100 Finančná pomoc bude pokrytá: - buď v rámci programu Phare predpokladanej v znení nariadenia Rady (EHS) č. 3906/89, na viacročnej báze alebo v rámci nového finančného viacročného rámca vytvoreného zo strany Spoločenstva po konzultáciách s Bulharskom a zohľadňujúceho hľadiská uvedené v článkoch 103 a 104 tejto dohody, - pôžičkami poskytnutými Európskou investičnou bankou až do doby uplynutia ich platnosti; po konzultáciách s Bulharskom Spoločenstvo stanoví maximálnu výšku a dobu disponibility pôžičiek zo strany Európskej investičnej banky pre Bulharsko na nasledujúce roky. Článok 101 Ciele a oblasti finančnej pomoci Spoločenstva budú uvedené v indikatívnom programe odsúhlasenom obidvomi zmluvnými stranami. Zmluvné strany budú informovať asociačnú radu. Článok 102 1. Spoločenstvo v prípade osobitnej potreby a berúc do úvahy usmernenia G-24 pre činnosť a disponibilitu finančných zdrojov na žiadosť Bulharska a v splatnosti s medzinárodnými finančnými inštitúciami v kontexte G-24 preskúma možnosť poskytnutia dočasnej finančnej pomoci s cieľom: - podporiť opatrenia s cieľom zavedenia a zachovania konvertibility bulharskej meny, - podporovať úsilie o strednodobú stabilizáciu a štrukturálne zmeny, vrátane pomoci v oblasti platobnej bilancie. 2. Táto finančná pomoc je podmienená predložením programov zo strany Bulharska podporovaných Medzinárodným menovým fondom v kontexte s G-24 na konvertibilitu a/alebo reštrukturalizáciu svojej ekonomiky, akceptovaním týchto programov zo strany Spoločenstva, trvalým dodržiavaním týchto programov zo strany Bulharska a s najvyšším cieľom rýchleho prechodu k možnosti spoľahnúť sa na financie z privátnych zdrojov. 3. Asociačná rada bude informovaná o podmienkach, za ktorých bude táto pomoc poskytovaná a o dodržiavaní záväzkov, ktoré Bulharsko prevzalo, pokiaľ ide o takúto pomoc. Článok 103 Finančná pomoc Spoločenstva bude vyhodnotená vzhľadom na potreby, ktoré vzniknú a vzhľadom na úroveň rozvoja Bulharska a berúc do úvahy vytýčené priority a absorpčnú kapacitu bulharskej ekonomiky, schopnosť splácať pôžičky a pokrok dosiahnutý v systéme trhovej ekonomiky a v systéme reštrukturalizácie v Bulharsku. Článok 104 S cieľom umožniť optimálne využitie disponibilných zdrojov zmluvné strany zabezpečia, aby sa príspevky Spoločenstva vo forme technickej pomoci vykonali v úzkej koordinácii s príspevkami z iných zdrojov, akými sú členské štáty, ostatné krajiny, vrátane G -24 a medzinárodné finančné inštitúcie, ako napríklad Medzinárodný menový fond, Medzinárodná banka pre obnovu a rozvoj a Európska banka pre obnovu a rozvoj. HLAVA IX INŠTITUCIONÁLNE, VŠEOBECNÉ A ZÁVEREČNÉ USTANOVENIA Článok 105 Týmto sa ustanovuje asociačná rada, ktorá dohliada na vykonanie tejto dohody. Zasadá raz ročne na ministerskej úrovni a vždy, keď si to vyžadujú okolnosti. Preskúma všetky podstatné otázky, ktoré vzniknú v rámci tejto dohody a akékoľvek iné bilaterálne alebo medzinárodné otázky obojstranného záujmu. Článok 106 1. Asociačná rada bude pozostávať z členov Rady Európskych spoločenstiev a z členov Komisie Európskych spoločenstiev na jednej strane a z členov vymenovaných vládou Bulharska na strane druhej. 2. Členovia asociačnej rady môžu zariadiť svoje zastupovanie v súlade s podmienkami, ktoré musia byt uvedené v jej rokovacom poriadku. 3. Asociačná rada vypracuje svoj vlastný rokovací poriadok. 4. Asociačnej rade bude striedavo predsedať člen Rady Európskych spoločenstiev a člen bulharskej vlády v súlade s ustanoveniami stanovenými v jej rokovacom poriadku. 5. Tam, kde to pripadá do úvahy, Európska investičná banka sa zúčastní ako pozorovateľ na práci asociačnej rady. Článok 107 Na účely dosiahnutia hlavných cieľov tejto dohody, bude mať asociačná rada právomoc prijímať rozhodnutia v prípadoch, uvedených v tejto dohode. Prijaté rozhodnutia sú záväzné pre zmluvné strany, ktoré prijmú opatrenia potrebné na vykonávanie prijatých rozhodnutí. Asociačná rada môže taktiež vydávať príslušné odporúčania. Rozhodnutia a odporúčania sa vydávajú na základe dohody medzi zmluvnými stranami. Článok 108 1. Zmluvné strany môžu asociačnej rade pre spoluprácu predložiť akýkoľvek spor, ktorý sa týka uplatňovania alebo výkladu tejto dohody. 2. Asociačná rada môže takýto spor urovnať formou rozhodnutia. 3. Každá zmluvná strana je povinná prijať opatrenia týkajúce sa vykonávania rozhodnutia uvedeného v odseku 2. 4. V prípade, že nie je možné spor urovnať v súlade s odeskom 2, ktorákoľvek zo zmluvných strán môže oznámiť druhej zmluvnej strane vymenovanie arbitra; druhá zmluvná strana musí potom vymenovať druhého arbitra do dvoch mesiacov. Na účely tohto postupu sa budú Spoločenstvo a členské štáty považovať za jedného účastníka sporu. Asociačná rada vymenuje tretieho arbitra. Rozhodnutia arbitrov sa prijímajú väčšinovým hlasovaním. Každý účastník sporu musí vykonať kroky požadované na vykonanie rozhodnutia rozhodcov. Článok 109 1. Asociačnej rade